Jamita Evangelium, 26 Mei 2019, Minggu Rogate "Ale Debata! Tangihon ma tangiangku" (Lukas 11: 1-13) Pelita Batak Online\nSabtu, 25 Mei 2019 11:41:00\nSian Pdt Dr. Robinson Butarbutar Parsameanta di STT-HKBP. HP/WA: 0812-62472015\nLam maju hajolmaon lam tumimbo do parsigantunganna tu hatauonna sandiri, lam moru arop ni rohana tu pangurupion ni Debata di ngoluna di na dilului ibana na ringkot di ngoluna, di na diadopi ibana marragam tantangan di ngolu nang ulaonna, isara paraloan sahat tu parporangan, kegagalan ni ulaon paadong sipanganon dohot siinumon, songon i nang mangadopi arsak ni roha, nang hamatean pe tahe. Songon i ma hamamaju ni hajolmaon di tingkion di abad pa-21-hon on marhite ilmu managemen diplomasi mangatasi porang, ilmu teknologi ngolungolu (bio-technology) mangatasi hahuhurang ni sipanganon (anturaparon), dohot ilmu teknologi hahipason (medical technology) mangatasi angka epidemi nang sahit sahat tu sahit na so tarpamalum jolma i dope isara kanker, nang hapistaran robot binahen ni jolma (artificial intelligence) laho mangatasi halojaon dohot keterbatasan ni jolma mulaulaon, gabe lam moru situtu do pos ni roha ni jolma i di hagogoon ni Debata mangatasi angka i. Ala parbue ni hapistaran nilehon ni Debata di jolma i do angka hamajuon naung tagoari i, ndang apala diida parmoru ni pos ni roha di pangurupion ni Debata i sada paraloon maradophon Debata manang pansoadahonon di hadirion dohot hagogoon ni Debata. Alai ndang apala diarop jolma i be pangurupion ni Debata di ngoluna.\nDi partingkian na songon i do hita nuaeng angka na porsea sahat tu minggu Rogate, martangiang, i ma sada minggu na paingothon hita imbaru asa patupa parsaoran nauli dohot Debata Sitolusada i, laho pahipas parsaoran dohot ibana marhite tangiang, nang pasahat angka alualu dohot pangidoanta marhite tangiang. Andorang so tauduti manangihon pangajarion ni Jesus taringot tu songon dia do partangiangan na niajarhonNa tu hita angka siseanNa, mansai ringkot do taulakhon manungkunhon tu dirinta, songon dia do nuaeng pos ni rohanta di Debata na rade rap dohot hita mandalani ngolunta on. Tapangasahon dope Ibana di ngolunta on, manang ndang be? Taarop dope pangurupionNa di ngolunta, manang ndang be? Marsigantung tu Ibana dope hita manang marsigantung tu dirinta dohot hatauonta do hita? Mansai ringkot do angka na porsea di Debata Sitolusada i manangkasi isi ni roha dohot haporseaonna taringot tusi.\nDung tangkas patogu haporseaonta tu hagogoon ni Debata mangurupi hita, taparsiajari ma nuaeng pangajarion ni Jesus Kristus taringot tu songon dia ma hita martangiang. Andorang so tapamanat isi ni pangajarionNa i di Lukas 11: 1-13, denggan do taboto ia panurat ni evangelium Lukas on sahalak dokter na sanga mandongani apostel Paulus di pardalanan parbaritaan barita nauli taringot tu Jesus Kristus Sipalua i do. Ala ni i sahalak na mananda hinaringkot dohot hinagogo jala parbue ni tangiang di ngolu dohot di ulaon ni apostel Paulus do ia panurat evangelium Lukas on. Marsitutu do apostel Paulus mangula sian nasa roha, ateate, pingkiran nang gogona, alai marsigantung do ibana tu hagogoon ni Debata mamasumasu angka ulaonna, gabe bahat na porsea di Jesus Kristus Sipalua i. Dipangasahon ibana do tangiang mangadopi angka tantangan di ngoluna, termasuk ma I mangadopi sahit na adong di pamatangna nang tantangan na ro sian dur ni dirina. Ala ni i do, ndang tarbahen ibana so ingkon manurathon di evangeliumna sada pangajarion ni Jesus halak Nasareth i na mardomu tu partangiangon, niingot, tinorushon dohot hinaposan ni angka sisean na parjolo i jala dihangoluhon angka na porsea di Jesus Kristus i di abad parjolo sahat tu nuaeng, i ma na tajaha di Lukas 11:1-13 i. Asa, si Lukas sandiri porsea do di hinaringkot ni tangiang di ngolu ni angka na porsea i. Ia so i, ndang apala pamasuhonna di evangeliumna on pangajarion ni Jesus tu angka siseanna taringot tu songon dia martangiang tu Debata AmaNa i.\nAla pangajarion ni Jesus Kristus na tumanda Debata Ama i do ia tangiang ginurithon ni evangelis Lukas i, mansai ringkot ingkon botoonta na hasintongan taringot tu isi ni tangiang do ia isi ni pangajarion ni Jesus Kristus Tuhanta i. Ingkon na niajarhonNa i do siingotonta dohot sihangoluhononnta di na martangiang i hita. Ala ni i do na gabe topik ni jamita minggunta i ma: "Ale Debata! Tangihon ma tangiangku." Ditogihon topik jamita i hita asa mangido tu Debata managihon tangianta. Lapatanna, asa taboto pasti na ditangihon Debata tangiangta, ingkon songon niajarhon ni Jesus i ma isi ni tangiangta. I do na niondolhon ni Tuhanta Jesus tu hita angka siseanNa i, i ma na tarsurat di ayat 5-8 taringot tu sasahalak na so tarbahensa manulak joujou pangidoan ni alealena na ro di tonga borngin na ingkon alusanna unang targanggu ibana, dohot na tarsurat di ayat 9-10 taringot tu hinaringkot ni na marsitutu/jugul martangiang, nang na di ayat 11-13 i ma taringot tu hasatiaon ni Ama I mangalehon na tapangido, songon burju ni ama-ama di portibion mangalehon ndang na so pinangido ni anakkonna, alai na pinangidonasida do. Molo ndang solhot parsaoranta tu Debata ndang tarbahen hita marpos ni roha mangido tu Ibana, ndang tarbahen hita marsijugul mangido tu Ibana, ndang tarbahen hita mangido na ringkot di hita tu Ibana.\nDia do isi ni tangiang niajarhon ni Tuhanta tu hita na ingkon hangoluhononta uju martangiang hita, i ma tangiang na tahangoluhon nang di na tadalanhon ngolunta siganup ari, tangiang na tapatupa uju topet martangiang, alai tangiang na tarida nang di pangoluhononta di ngolunta i?\nParjolo, manjonohi dohot mamanghulingi Debata ndang songon Debata na timbo, dao, holang sian hita, alai manjousa songon hita manjou Among, Bapa tu Amongta sandiri: Ale Amanami (Gorik: Pater, i ma panjouon siganup ari ni dakdanak tu Amongna). Ingkon solhot do tahilala tu Ibana. Ingkon pos rohanta tu Ibana (ayat 2). Asa, parsaoran na solhot tu Debata i do sada ojahan, manang syarat nang na tinuju ni tangiang hinalomohon ni Jesus Kristus masa di hita. Lam maraturan manang jojor hita martangiang, lam solhot ma tahilala tu Debata i. Di evangelium Lukas on, ndang dipangke versi ni evangelium ni Mateus na mandok "na di banua ginjang," asa sahat tona pasolhothon i (Nian di versi ni Mateus tong do dipangke pajouon, "Ale Amanami" i.). Lam sumurut hita martangiang, lam holang ma parsaoranta dohot Debata.\nPaduahon, di na martangiang i hita sangkapta ro tu habangsa parasianNa i i ma laho mamujimuji Ibana, pasangaphon goarNa do. "Sai pinarbadia ma goarMu" (Gorik: hagiastheto honoma sou). I do apala na rumingkot situtu di na martangiang i hita: Pasangaphon goarNa. Tapasangap ma goarNa uju martangiang i hita. Atik pe tajou Ibana songon hita manjou Amongta, "Ale Amanami", alai tasintasintahon do di ngolunta pasangaphon goarNa. Nasa na taula di portibion laho pasangaphon goarNa do. Na so jadi tapatupa ulaon manang aha pe i na boi mambahen goarNa marlea di portibion.\nNapatoluhon, di na martangiang i hita, tasintasintahon do/ma asa ro (Gorik: eltheto) harajaonNa, di ngolunta nang di portibion. Nidokna, tasintasintahon do asa ndang harajaonta na saut, alai harajaonNa do, i ma asa Ibana na mangarajai ngolunta. Ndang lomo ni rohanta na saut, alai lomo ni rohaNa do. Lomo ni rohaNa na taoloi dohot tapasaut di ngolu on.\nDung pe taparbadia goarNa jala tapaloas masa dohot saut harajaonNa di hita, asa sahat hita di tangiangta manangiangkon opat pangidoanta, i ma sipanganon siganup ari, hasesaan ni dosa, dao ndang tarunjun, alai malua sian pangago:\nParjolo, asa na ringkot di ngolunta ganup ari di portibion sahat ro di ujung ni ngolunta do na tapangido. Dipinsang isi ni pangidoan on do hagiothagiot na marlobian sian hadirion ni hajolmaon. Diboto jolma i do na ndang manongtong ngolu ni marsasahalak di portibion. Alai sai dihasiholi hajolmaon do papungupunguhon sasuksuksukna di ngolu na satongkin i, pola ingkon manusai donganna jolma nang angka na tinompa na asing asa jumpang i. Tapajamot ma tangiangta tu Debata Ama i: Sotung tapangido sagodanggodangna tu ngolunta na satongkin i manghorhon gabe ndang ris be adong di donganta jolma dohot na tinompaNa na asing. Alai ditumpahi pangidoan on do pos ni roha ni na porsea na satia do Debata Ama i manarihon na ringkot di ngolunta ganup ari.\nPaduahon, di pangidoan hasesaan ni dosa natapasahat tu Debata, ingkon rade do hita tong manesa dosa ni donganta jolma tu hita. Ai ndang disesa Debata dosa ni na so olo manesa dosa ni donganna (Markus 11: 25, Lukas 6: 37). Ummura do mangido tu Debata asa sesaonNa dosanta maradophon Ibana nang maradophon donganta jolma sian na manesa dos ani donganta maradophon hita? Mura do jolma i madabu tu dosa. Nang na porsea i, boi do so ala ni na dihasiholi madabu tu dosa.\nPatoluhon dohot paopathon, tapangido ma siala ni i asa ndang ditogihon Debata hita tu pangunjunan, alai paluaonNa hita sian pangago.\nMolo tapadomudomu na opat pangidoan ginurithon ni evangelis Lukas i taringot tu isi ni tangiangta tu Debata Amanta na saor tu hita i jala na taparsaori marhite tangiangta, na tapasangap i, dohot na tahasiholi harajaonNa mangarajai ngolunta di portibion i, i ma (i) Sipanganon ganup ari (ii) hasesaan ni dosa na so masa molo so rade hita manesa dosa ni donganta (iii) pangunjunan (iv) haluaon sian pangago, boi dohonon opatsa mansai ringkot do di hita angka sisean ni Tuhanta Jesus. Naopat on do sahat tu tingkinta, jala tarlumobi di tingkinta nuaeng na sai mangugai hajolmaon. Bahat dope donganta na so dapotan sipanganon ganup ari, ringkot tasarihon; bahat dope nang na mangihuthon Jesus na so rade manesa donganna, alai sai ringgas mangido hasesaan ni dosana tu Debata; suraon do adong na sai pajonok dirina tu marragam pangunjunan ni ngolu ala didok rohana tuk do ibana mangalo i, ndang padao dirina sian i, siala gabe adong na madabu? Suraon do lam martambatamba di humaliangta angka pangago, na mangotootoi hita, rumang ni pangagoon i marragam, dohot ma angka pangago na mamangke internet (angka hajahaton seksual dohot financial) gabe adong na madabu tu tangan ni angka pangago i, tahilala ndang margogo hita mangadopisa?\nSiala ni angka i, songon na tarsurat di ayat 5-13, di na martangiang i hita ingkon pos do rohanta na alusan ni Tuhanta do tangiangta. I pe ingkon timbo do parsitutuonta na manangiangkon tangiangta i, sian roha parbagasan, di bagasan hasintongan dohot marojahan tu haporseaon na togu na lehonon ni Tuhanta i do tu hita na tapangido i. Unang olo hita madabu tu pangunjunan mandok ndang ringkot be pangurupion ni Debata di ngolunta -songon na binahen ni angka naung marhaposan tu hatauon ni jolma (ilmu mediasi konflik, bio teknologi, teknologi medis, kecerdasan mesin robot buatan manusia). Alai lam tapapos ma rohanta, angka AnakNa, mangido tu Debata Amanta i. Molo nunga sanga moru haporseaonta di gogo ni tangiang jala moru haringgason dohot parsitutuonta martangiang tu Debatanta siala naung sanga umposan rohanta tu hatauon ni hajolmaon i, denggan do muba hita. Molo togu dope pos ni rohanta di gogo ni tangiangta jala hiras dope rohanta martangiang, jala nunga taida di ngolunta alus ni Debata tu pangidoanta asa disarihon na ringkot di ngolunta, disesa dosanta siala nunga tasesa dos ani donganta, dipadao hita sian jala dipatau mangadopi pangunjunan binahen ni halak tu hita, jala dipalua hita sian pangago, tapuji ma Tuhanta di hasatiaonNa jala tauduti ma songon i. Sia lam gabe angka sipartangiang ma hita. Amen.


Bina Umat: Hatorangan Jamita 2\n"...dan ajarlah mereka melakukan segala sesuatu yang telah Kuperintahkan kepadamu. Dan ketahuilah, Aku menyertai kamu senantiasa sampai kepada akhir zaman."\nHatorangan Jamita 2\nHatorangan tu Jamita Minggu, 24 Oktober 2010\nEv. 2 Timotius 3:1-7 Ep. Mateus 24:4-13 S. Patik. I Petrus 3:11\nGlobalisasi i ma sada proses mengglobal/mendunia. Proses on didorong oleh kemajuan di bidang teknologi komunikasi dohot transportasi, mambahen jarak ndang gabe sada persoalan be di hita. Aha na masa di luat na dao, dohot hatop bo i sahat tu hita marhite televisi dohot internet. Isarana: serangan teroris tu menara WTO di Amerika nadigoari serangan 11 September 2001, dalam hitungan menit nunga sahat tu sude halak di portibi on. Barita sian keluarganta na tinggal dao sian hita, dohot hatop boi sahat tu hita. Nihilalaon ndang adong be batas antara hita na adong di Indonesia dohot halak na di negara asing. Ndang gabe sada hambatan be jarak ribuan kilometer di hita. Dohot do muse hita sude nunga dohot dibagasan kemajuan i, contoh kecil lewat penggunaan HP. Akses informasi na tarbuka manang tu ise pe, mambuka peluang na lam balga di kemajuan ekonomi na masa.\nAlai, songon uang logam na memiliki dua sisi, songoni do globalisasi. Selain mamboan hal na positif, dohot hal-hal negatif berkembang dibagasanna. Akses informasi na bebas mambahen ragam budaya, ideologi, haporseaon na adong di portibi on sai mura masuk tu Indonesia. Budaya asli naung adong i, lambat laun lam mago, digantihon oleh budaya global. Perdagangan bebas mambaen negara-negara semakin bersaing. Lam hapal roha diri, ai holan tu kepentinganna sambing nama disarihon. Kemajuan teknologi dohot do mendorong pola hidup na konsumtif, gabe tu konsumerisme. Laho mencukupi pola na komsumtif i, hepeng nang pe hinilang (didapat secara tidak halal) ingkon di dapot. Jolma lam bersifat individualis, lapatanna: holan mangharinghothon di dirina jala ndang parduli be tu halak.\n2 Timotius merupakan surat na paduahon sian Paulus tu si Timotius, na ditaruhon sahalak na margoar Thikikus (4:12). Sian bagasan penjara di huta Rom, tung mansai malungun do rohana di naung marlaoan angka donganna, tinggal si Lukas na rap dohot ibana. Di tamba muse pangarupaon (perlakuan sewenang-wenang) na dijalo ibana dibagasan penjara. Dirante do ibana (1:16), jala songon siula hajahaton do ibana dibahen (2:9). Ndang ditontuhon do pe uhum tu ibana, alai ninna roha ni si Paulus hukuman mate do na nanaeng dipamasa tu ibana (4:6). Di situasi i do, di ujung ni ngoluna, malungun situtu rohana boi rap pajumpang dohot si Timoteus, “anakkonku na hinaholongan” (1:2). Rap dohot i, tongtong dipasahat ibana angka poda tu si Timoteus asa tongtong balang (setia) dibagasan panghobasionna tu Debata di tonga-tongan ni ruas ni Huria Efesus. Di boto si Paulus ragam ni hamaolon siadopanni Timoteus di tonga-tonga ni huria Efesus. Ndang holan sian angka parpodahaliluon, dohot do parngoluan ni jolma na gok hajahaton manosak huria i. Ditonga-tongani hajahaton i, di sosoi si Paulus asa marsihohot manghaposi Tuhan i. Molo pos rohana di Tuhan i, margogo ma si Timoteus mangadopi hajahaton i. Ala dibagasan habajaron do ibana, ndang adong do pe pengalaman, i do umbaen di papos si Paulus rohana unang gale mangadopi parungkilon i.\nPaulus naeng patoranghon tu si Timoteus ia keberadaan ni angka parpoda haliluon di tingki i merupakan bagian sian situasi di tingki na parpudi. Na ro ma angka ari hasusaan mulai sian angka bencana na masa, kondisi moral ni jolma na lam tahis (merosot), jala panggosaon tu halak Kristen (Mat.24:9-12;Mrk.13:7-13). Kemerosotan moral naung dibereng si Paulus di goari ibana di son, i ma: 3:2 Ai mangkaholongi dirina ma jolma disi, impolan di perak, parhata manggang, parroha haginjangon, angka panginsahi, na so mangoloi natorasna, na so marningot lagu, angka na tois;\n3:3 angka na so marroha holong, pangoseose, panihasnihasi, na so umboto mangorom, parmurukmuruk, na so marholong ni roha di na denggan; 3:4 angka parjehe, parroha na neang, sipaburnang diri, holongan di hisap ni daging asa di Debata.\nDasar sian angka dosa na digoari Paulus di ayat 2-4, i ma mangkaholongi dirina. Halak na manghaholongi dirina tongtong holan na menonjolkan kepentingan dirina sandiri, dionjar sikap egois na so olo manarihon halak na asing, na boi gabe sumber haroroan ragam dosa na mangihut. Na paduahon, impolan di perak. Patuduhon sikap hidup na materialistis. Di I Tim 6:10, nunga dipaingot si Pulus ia “urat ni nasa hajahaton do roha na holongan di hepeng; i do disangkapi na deba, umbahen na lilu sian haporseaon i, gabe diaithon do godang na bernit tu dirina”. Alani hepeng dohot hamoraon, gabe olo do halak mangulahon na jahat. Ragam ni angka dosa i na dipajojor Apostel i, dirisihon (disimpulkan) ia jolma on nunga “holongan di hisap ni daging asa di Debata” (3:4). Ndang di haholongi be Debata, ai holan na mangalului hasonangan di dirina , jala di si do ibana mangulahon angka hal na so denggan laho dapotan i saluhutna.\nHalak Kristen di tingki i, hape nunga bongot tu pangalaho naung digoari i. Sikap na mangholongi diri dohot na impolan di perak (ayat 2) dohot na holongan di hisap ni daging (ayat 4), marpanghorhon tu cara ni nasida mangalapati haporseaonna tu Jesus Kristus. Tongtong do nasida marpungu, mangulahon hadaulaton (ibadah) tu Debata. Nang pe songoni, jotjot do hadaulaton (peribadahan) tu Debata i holan formalitas, alai hagogoonna i ndang dapot di nasida (ayat 5). Padahal, Paulus nunga mangajarhon tu nasida ia hadaulaton i ndang holan hata, alai marhagogoon do i laho paubahon, paimbaruon jala paluahon ngolu ni jolma. Asa “Pasiding ma angka sisongon i!” ninna Paulus tu si Timoteus. Sadalan do i dohot himbauan ni psalmen “Martua ma halak, na so olo mangihuthon tahi ni angka parjahat, jala na so olo jongjong tu dalan ni angka pardosa, jala na so olo sahundulan dohot angka pangarehei” (Psalm. 1:1). Dibagasan habajaronna, asa unang terpengaruh ibana di pangalaho ni angka parpoda haliluon i. Tiruan na denggan menghasilkan halak na marpangalaho na denggan. Sebalikna, tiruan na so denggan menghasilkan halak na marpangalaho na so denggan. Idaon songon na daulat nasida, ala dipangke hata ni Debata, hape na papuashon hagiot ni dagingna do, na mangeraera angka ina namabalu do. Besar kemungkinan angka ina na mabalu i angka namora. Tujuan ni nasida gabe jelas, i ma keuntungan finansial. Dipangke hatani Tuhan i, ndada na mamaritahon Debata alai na papuashon hagiot ni dagingna do.\n1) Hamajuon na masa di tingki na parpudi on merupakan pasu-pasu ni Debata tu hita jolma, marhite hapistaran dohot bisuk na nilehonNa. Psalmen sandiri mandok di Psalm. 119:66:”Sai podahon ma tu ahu roha hapantason dohot parbinotoan na denggan, ai huhaporseai do angka tonami”. Debata mangalehon i tu hita asa boi hita mangggohi sandok tano on, jala mangarajai tano on (1 Musa 1:28). Alai, jotjot do salah pangantusionta di hamajuon i. Sahalak na pistar hea mandok songon on:”Ketika pengetahuan manusia semakin maju, maka semakin besar kecenderungan untuk melupakan Tuhan!” Dung lam maju jolma i, timbo parbinotoanna, gabe lupa do tu Debata. Dianggap do dirina sandiri na patupahon, malua sian pangaramotion ni Debata. Gabe lomona sambing diihuthon, lupa mangulahon lomo ni roha ni Debata marhite parbinotoan na i. Hamajuon na masa gabe lam pahapalhon roha diri, ai kepentinganna sambing nama disarihon. Kemajuan teknologi dohot do mendorong pola hidup konsumerisme. Laho mencukupi pola na komsumtif i, hepeng nang pe hinilang (didapat secara tidak halal) ingkon di dapot, manegai lingkungan pe diula, dohot manegai parsaoran ditongatonga ni keluarga, huria dohot masyarakat.\n2) Na masa songon na dihatahon Apostel Paulus, nunga godang taida masa di tingki na parpudi on. Di tingki na parpudi on, ragam hasusaon na masa di humaliangta. Margontigonti do bencana alam na ro, mulai sian banjir, gempa bumi, dohot gunung meletus. Dohot muse margontigonti persoalan politik, sosial-budaya, ekonomi, d.u., na jotjot patubuhon parbadaan di tongatonganta. Mamereng situasi on, nunga godang halak mandok:”On ma huroa ujung ni hasiangan on”. Bahkan nunga godang dibahen angka na pistar film taringot tu ujung ni hasiangan on. Isarana: 2012. Toho do i? Boha do hita menanggapi on? Tontu sebagai halak Kristen hita, alusta ingkon marojahan sian hata ni Tuhanta marhite Apostel Paulus:”Alai ndang pola suraton tu hamu, ale angka dongan, taringot tu tingkina dohot sadiharina. Ai diboto hamu do tangkas, na songon panangko borngin do haroro ni ari ni Tuhan i” (I Tes. 5:1-2; Mat. 24:43; Luk.12:39; 2 Pet. 3:10). Jadi, dia do sibahenonta? Tapasiding ma dirinta sian angka na sisaongoni. Taulahon ma hadaulaton nasintong, ndang hadaulaton na formalitas sambing. Bahkan nunga godang ruas ni huria na menganggap ndang ringkot be ro tu bagas joro ni Debata, ai ndang dihaposi be gogo ni Debata marhite hadaulaton i. Ingkon tahaposi, ia dibagasan hadaulaton i do Debata mangalehon gogo naimbaru di hita laho pasidinghon dirinta sian angka na humurang di era globalisasi on. Naeng marposniroha hita songon Apstel i:”Apala on ma pos ni rohangku: Naung umpungka ulaon na denggan di bagasan hamu, patuluson ni I do i, sahat ro di ari ni Kristus Jesus” (Fil. 1:6).\n3) Di tingki na parpudi on nunga lam torop angka parjamita na pararathon barita nauli ditongatonganta. Naeng ma hita manat di si, jaga dirinta asa unang terpengaruh di angka parpoda haliluon. Songon na ni dok ni Jesus di Lukas 21:8: “Alai ninna Ibana ma: Jaga ma hamu, so tung lilu hamu! Ai lan do na ro sogot manoluk Goarhu, angka na mandok: Ahu do! Nunga dapot tingkina i! Unang ma ihuthon hamu nasida!” Laho mananda dia do angka parpoda haliluon i, nunga dilehon di hita di I Johanes 4:2-3:”Sian on ma tanda hamu Tondi ni Debata: Ganup tondi ma marhatopothon Jesus Kristus, naung ro di bagasan daging, i ma sian Debata. Ganup tondi na so marhatopothon Jesus i, i ma na so sian Debata. I ma pangalaho ni Antikristus, na naeng ro i, songon naung binegemuna; jala nunga di portibi on ibana nuaeng.\nPasiding ma angka sisongon i!\n1. Parhaseanghon ma hamajuon i asa lam gabeak ngolunta\n2. Haposi ma Debata marhite hadaulatonmi.\n3. Jaga ma dirinta sian angka parpoda haliluon.\nDiposting oleh Riston Eirene Sihotang di 08.51\nRiston Eirene Sihotang


Sada bukti arkeologi na hombar tu Bibel: Si Tatnai sian Imperium Persia\nJAHA DIBAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Bengali Biak Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Drehu Efik Esti Ewe Farsi Fiji Fon Ga Georgia Guarani Gun Hausa Heber Hiligaynon Hindi Hiri Motu Ibanag Igbo Iloko Indonesia Inggris Islan Isoko Italia Japang Jawa Jerman Kabiye Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Maya Mbunda Melayu Mizo Myanmar Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norsk Nyaneka Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rumania Rundi Rusia Samoa Sepedi Serb Serb (Romawi) Sesotho (Afrika Selatan) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tamil Tatar Tetun Dili Thai Tigrinya Tiv Tojolabal Tok Pisin Tonga Tshiluba Tsonga Turki Twi Tzotzil Ukraina Umbundu Urdu Urhobo Venda Vietnam Wallis Waray-Waray Wayuunaiki Xhosa Yoruba Yunani Zande Zulu\nDi pinggir ni batu na marisi surat paku on adong do goar ni si Tattannu\nHombar do angka hatorangan na disurat di Bibel tu arkeologi? Taon 2014, adong sada artikel di majalah Biblical Archaeology Review na mambahen sungkunsungkun songon on: ”Piga halak do na disurat di padan na robi di Bibel na adong bukti arkeologina?” Alusna disi, ”Hirahira 50 halak!” Sada baoa na so adong goarna di majalah i, i ma si Tatnai. Ise do ibana? Taulas ma na nidok ni Bibel taringot tu ibana.\nHea do Jerusalem gabe bagian sian pamarentaon ni Persia. Kota i di luat na didok Bariba ni Batang Aek na di barat ni sunge Euprat. Dung ditaluhon halak Persia kota Babel, dipaloas ma halak Jahudi laho pajongjongkon joro ni Jahowa di Jerusalem. (Esra 1:1-4) Alai, ndang lomo roha ni musu ni halak Jahudi mangida i, gabe dibahen ma i dalan laho mandok na mangalo do halak Jahudi tu halak Persia. (Esra 4:4-16) Saleleng pamarentaon ni si Darius na parjolo (taon 522-486 SM), sahalak pejabat Persia na margoar si Tatnai, manulingkiti parsoalan i. Didok Bibel do ibana, ”pangarajai ni luat i sian bariba ni batang aek”.—Esra 5:3-7.\nDi pigapiga batu na disurat di bagasan huruf paku, dipaboa do molo goar ni si Tatnai bagian sian sejarah ni sada keluarga. Surat i marisi parjanjian na disurat taon paduapuluhon pamarentaon ni si Darius na parjolo, i ma taon 502 SM. Jala parhobas ni ”si Tattannu, pangarajai di Bariba ni Batang Aek” ma na gabe saksi di parjanjian i. Adong do partalian ni hatorangan i tu sasahalak na disurat di Bibel, i ma na didok si Tatnai, na disurat di buku Esra.\nAha do na diulahon ibana? Taon 535 SM, dibagi si Sirus Agung ma pigapiga luat na nirajaanna gabe pigapiga provinsi, sada sian i digoari ”Babel dohot Bariba ni Batang Aek”. Ndang sadia leleng, dibagi dua ma muse provinsi i. Sada sian i digoari ma Bariba ni Batang Aek jala disi ma luat Coele-Syria, Fenisia, Samaria, dohot Juda. Jala sian Damaskus do ra si Tatnai mamarenta luat on mulai sian taon 520 sahat tu 502 SM.\nLaho ma si Tatnai tu Jerusalem laho manulingkiti parsoalan i. Dipaboa ibana ma tu si Darius songon na nidok ni halak Jahudi, ai si Sirus do na mangalehon parenta tu halak Jahudi laho pajongjongkon bagas joro ni Jahowa. Jala i do na tarsurat di buku harajaon. (Esra 5:6, 7, 11-13; 6:1-3) Alani i, diparentahon ma asa diloas si Tatnai halak Jahudi pajongjongkon joro i. Jala olo do ibana.—Esra 6:6, 7, 13.\nNang pe ”si Tatnai, pangarajai ni tano di bariba ni batang aek” ndang apala ringkot di sejarah, alai sintong do pangkatna disurat di Bibel. On patuduhon bukti na asing molo arkeologi patoguhon na tutu do sejarah na disurat di Bibel.\nNdang adong buku na asing na dihaporseai torop halak sian najolo. Alai, molo Bibel boi do tahaporseai?\nBukti Arkeologi na Asing


S Archives - Lirik Lagu Batak S Archives - Lirik Lagu Batak\nLirik Lagu Batak - October 10, 2020 - No comments - Simenstar Trio\nlirik lagu boru jawa vs boru raja. gabe olo do sipata tahe da. tata roha niba marnida. boru ni raja na dijabuan. adong do sada tarhira sahit di boru hita, na olo ima losok rohana mangurus dirina. parsaurangan dope nian sae hira naung matua. gabe olo do sipata tahe da. tata roha niba marnida. boru ni […]\nlirik lagu huhilala. hu hilala doi pakkilalan mi. huantusi do pangarohai mi. husadari do i hasian. pambaenanhu tu ho hasian. lehon tikki di ahu. mambalos holongmi. patuduhon basam di hagaleonki. tung so marisuang hasian. lagu mi nasai laon. maafhon ma au sian nasa rohami. maafhon ma au dihahuranganhi. sabar maho paihut ihut ahu. maafhon au hasian. […]\nLirik Lagu Batak - October 10, 2020 - No comments - Simbolon Kids\nlirik lagu penjual koran. pitola so pitola dainang. tubu dii tonga ni harangan. sikkola so sikkola ahu nuaeng. dungkon marujung ma dainang. sikkola so sikkola ahu nuaeng. dungkon marujung ma dainang. jotjot sipata di pailak ahu. sian sikola dainang. ala so boi targarar dainang. na lao uang sikkolaki. di songgak di muruki guru ahu. huhut […]\nLirik Lagu Batak - October 10, 2020 - No comments - Simatupang Sister\nlirik lagu di dia ho among. dolok simanabuni, nasoboi nakkohanhi. tao silumallani, nasaoboi langeanhi. tung hu jururi do among, tung hulangei do tusi. onan pardomuani, hararat ni baritai. sude bius umboto i, sahat tu desa na ualui. nunga turi turian ho among, among na umbalas ahu. naponjot sonabolon ahu umbege barita i. huhut marnipi jongjong ahu […]\nlirik lagu bunga harotas. ale bunga nauli tinodo nirohangki. naeng nian hubuat ho asa hot dilambunghi. alai di dokho tu ahu, jolo sae singkolang mi. di lehon ho tintin mi, laho patuduhon holong mi. manetek ilung hi, laho paborhathon ho. gomos do di tiop ho, jari ni tangan hi. laos di dokho tu ahu holong […]\nlirik lagu pabagas tanoman. ilu na maraburani. ndang hasuhutan be ito. rohakku na magopui. ndang tarubati ho bei. tung didok ho pe hasian. sumpami pabalo roha. ai dang porsea be au. nunga tung bagas. hansit ni rohakki. dibahen ho ito. dang nanggo tolu hali be. hansit rohakku dibaen ho. alai sai hupasabar do. alani holokki […]\nAndung Anak Siampudan\nlirik lagu andung anak siampudan. dang begeonku be inong. soarami da ingongku. turi turian nama di au da inong. dipaninggalhon mi di au. pussu ni siubeon mi da inong. di au inong simagoi. dung hubege barita mi da inong. naung jumolo ho inong. mangangguk bobar ma au inong. lungun nai di au on. di au […]\nlirik lagu bidadari. cipt : tagor pangaribuan. sinondang ni bulan i mansai uli. dohot bintang bintang na di langit i. manondangi borngin na holom i. songon rohakki andorang so hutanda ho. songoni ma rohakki tu ho ito. tung mancai sonang pakkilalahki. hupasahat ma tu ho nasa rohakku. hu usehons sude holong ni rohakku tu ho. […]\nMauliate Ma Hasian\nlirik lagu mauliate ma hasian. mauliate ma hasian ku. disasude na burju mi tu au. sonag do rohakki. tung sonang do au. rade do ho manganju rohakki. mauliate ma hasudungan. disasude denggan ni basami. tung godang pe nasala. na hubahen saleleng on. rade do ho manjalo i sude. haholonganku sarihononku. ondihononku salelengni ngolukkon. sai ingotonku […]\nlirik lagu manangiangkon au. cipt : johannes rajagukguk. nungnga hudok tu ho dahasian. dang na marmeam meam au tu ho. molo so porsea ho tiop tangankon molo ganggu rohami pajonok ma tuson. adong mandok tu au dahasian. nungnga adong manopot nopot ho. ise do hurohai sidolo dongan mi. patandahon ma tu au so pola muruk […]


Jamita Evangelium Minggu XIII Dung Trinitatis Hesekiel 33, 7-9 Dipabangkit Gabe Siparorot Pelita Batak Online\n1. Sian tingki tu tingki, di sandok inganan, ngolu nang ulaoon ni jolma i, di bagasan huria ni Kristus na ummetmet dohot huria hadomuan, mangula do Debata parasi roha i manjou angka parjahat asa muba, asa mangolu nasida (Hesekiel 33:11, 3: 17-21).\n2. Laho pasauthon i dijou, dipabangkit, jala disuru, dipatau, dipargogoi jala diramoti Debata do angka naposoNa mamincang angka parjahat i asa muba. Ndang boi angka naposoNa i\nmarsidalian, ai sian nasida do tungguon ni Debata mudar ni parjahat na mate so ada sipasingot\nsian naposo ni Debata. I do tona ni Debata tu Hesekiel, sada panurirang hamubaon ni roha di\ntonga-tonga ni bangso ni Debata di tingki habuangan.\n3. Pangantusion si songon i do na tiniop ni Jesus di pangajarionNa tu angka siseanNa taringot tu dia\nma sipatupaon ni angka siihuthon Kristus molo adong sian tonga-tonga nasida na mardosa.\nGariada diajari Jesus do nasida dalan na dumenggan laho patupahon I, I ma di bagasan hajamoton. Tarida do i di Evangelium Mateus 18: 15-18. Disi didok songon on: "Alai molo\nmardosa donganmi, topot jala ajari ibana, holan hamu padua. Molo ditangihon ho, dapot ho do ibana gabe donganmu muse. Alai anggo so ditangihon ho, arahon ma donganmu sada manang dua, asa hinatindangkon ni dua manang tolu halak nasa hata. Alai molo so ditangihon nang nasida, paboa ma tu na sahuria i. Molo so ditangihon nang huria i, etong ma ibana songon parbegu manang sijalo beo."\n4. Parjahat na dihatai di Hesekiel 33: 1-20 i ma ndang holan (a) angka parjahat situtu, na ngoluna gok hajahaton (33: 14-16, 19) dohot (b) partigor na mangulahon na jat alai manghilala na boi do\nhatigoranna i mangondingi ibana (ayat 12, 13-18), songon i nang (c) na manghaporseai na (i) tuk\ndo hatigoran ni jolma na tigor mangondihon ibana sian sada dosa na pinatupana (ii) ndang\nsintong sesaon ni Debata dosa ni pardosa na muba ( ida ayat 17 dohot 20). Domu tu si do\numbahen na nang di angka huria ni Kristus na di padan na imbaru, sai dipaingot angka apostel nang angka tokoh nu punguan i do asa unang mangolu sarombang dohot portibion angka naporsea i, jala unang adong na manghilala na boi do angka naung pinalua ni Jesus i bebas boti mangolu so saurdot tu lomo ni roha ni Tuhan i. Dipinsang apostel Paulus angka ruas ni huria na di kota Korintus di abad parjolo ala dipasombu nasida, gariada dihaginjangkon nasida do na\nadong sian tonga-tonga nasida na naung tardidi tu bagasan goar ni Kristus, alai mangolu jumahat\nsian na di duru ni huria i. Isarana, adong sahalak sian tonga-tonga nasida na marmainan dohot boruboru/saripe ni amongna. Dipinsang si Paulus do punguan i tarlumobi na patupahonsa.\nHansit do dihilala na pininsangna i, gabe marsak, gariada adong manghasogohon si Paulus. Alai\ndi ujungna dung manang sadia leleng, manolsoli do ibana, jala muba. Ndang diloas apostel I dipadao punguan i torus ibana. Ingkon jangkonon nasida do ibana, so mardongaan biar dohot\nlomos ni roha (ida: 1 Kor 5: 1-13, 2 Kor 6: 15). I do ojahan ni ruhut paminsangion dohot\nparmahanion di tonga-tonga ni huria ni Kristus di portibion, so marimbar di tonga-tonga ni Huria Kristen Batak Protestan.\n5. Nuaeng, tama do sungkunhononta, boasa barita taringot tu sangkap ni Debata manjou angka parjahat asa muba, asa mangolu, jala soara na koras tu angka naposona asa olo so marsidalian pasahathon joujou hamubaon tu angka parjahat na di duru dohot na di bagasan huria na gabe\njamita di tonga-tonganta nuaeng? Di tonga-tonga ni huria, angka parhalado do dongan ni pandita mamata-mata i parange ni ruas ni huria ni HKBP. Beha do pangulahonon ni angka\nparhalado di ulaon on? Diulahon nasida do I, jala dipasahat nasida do hata pinsang-pinsang tu ruas i? Tuk do holan parhalado i patupahon ulaon i so mardongan pangurupion ni angka ruas ni huria di bagas nasida be? Ai angka bagas i do huria na metmet. Beha do ulaon ni angka natoras maradophon donganna saripe nang maradophon angka ianakkonna? Beha do angka na marhaha maranggi dohot na mariboto? Dipatupa nasida do i?\n6. Beha do angka ruas ni huria di ngolu nang ulaon nasida di tonga-tonga ni masyarakat, pamarenta, perusahaan, dna? Diulahon nasida do ulaon nasida songon malim na raja disi? Sian\ntaon 1970-an sahat tu saonnari, marjongjongan do angka na ginoaranna "Pamatataion",\nmanang di hata Inggris didok "Watch": Human Rghts Watch, Domestic Violence Against Woman\nand Children Watch, Government Watch, Immigrant Protection Watch, Pembantu Watch, Election Watch (Panwaslu), Consumer Protection Watch, dohot Pastor/Priest Watch, laho\nmamata matai angka parange hajahaton di angka i. Godang do ruas ni huria ni Kristus rap dohot\nna asing na mangula disi, asa unang diuduti, alai molo sai diuduti, asa diboan nasida tu uhum/pengadilan.\n7. Di taon on dipestahon angka huria protestan di portibion do 500 taon reformasi. Sada sian pangantusion di tonga-tonga ni huria di tingki ni si Martin Luther na direformasi ibana ala so saurdot tu pangajarion ni Bibel i, i ma pangantusion na mandok "marimbar" do arga ni tohonan\ndi tonga-tonga ni huria i sian na di portibion. Gantina didok ibana na ganup na porsea di dohot\nna marsaor sapamatang dohot Kristus marhite pandidion na badia i do naposo ni Debata. I do umbahen na diajarhon Martin Luther dohot angka huria protestan di portibion taringot tu malim\nna raja do ganup na porsea i. Di tonga-tonga ni huria adong ma partohonan laho mangulahon ulaon di tonga-tonga ni huria i. diula nasida ma maminsang angka ruas ni huria na mangolu di\nbagasan dosa, asa muba, unang mate nasida, unang sian angka partohonan I ditunggu Debata mudar nasida. Di portibion, sude naporsea i malim manang naposo ni Debata do. Siala ni i,\nmanghuling do hata ni Debata di Hesekiel 33:7-9 i tong joujou tu ganup ruas ni huria ni HKBP asa\nmangulahon tohonanna maminsang angka pardosa di ngolu nang ulaon nasida siganup ari asa pasohon hajahatonna, unang diuhum Debata nasida, jala unang diuhum uhum ni negara nasida.\n8. Ndang joujou na menet berengonta i, didok Debata na sian hita do tungguon ni Debata mudar ni donganta jolma na mate di bagasan dosana ala so ada sipangingot sian hita. Nunga ro tingkina asa songon ruas ni HKBP na marsinta-sinta gabe pasupasu tu portibion hita, mangulahon ulaonta\nmamata-matai hajahaton, paingothon na patupahonsa. Ndang ingkon sai ingkon pabotohononta tu portibion hajahataon ni angka donganta jolma, molo boi dope tapaingot nasida hormat, jala rahasia. Alai molo ndang ditangihon, nunga tingkina asa tapasahat tu natorop, isara tu KPK\ndohot tu Kepolisian nang Kejaksaan di sude tirket, asa boi moru angka jolma na patupa hajahaton, jala marhite i asa lam gok dame, hadumaon dohot hatigoran ngolu ni bangsonta di\nsude tirket. Molo lam godang ruas ni hurianta patupahon songon i, boi ma goaronta hita, mamangke hata Batakta na uli i, gabe "Siparorot" donganta jolma, ai mansai arga do ulaon ni\nSiparorot di ngolu ni sasahalak uju pese-pese sahat tu dakdanak. Ala tingki dakdanaka dope partingkian ni bangsonta membangun karakter bangsa asa gabe bangso na lam mangolu di hatigoran, dao sian hajahaton, mangolu di bagasan holong ni roha, mansai uli do molo ganup\nruas ni HKBP manghobasi angka donganna jolma di huria nang di duru ni huria manjamothon angko donganna humaliangsa, anggiat adong na maminsang angka na mangolu di bagasan ulaon dosa, jala marhite i asa adong hamubaon dohot hangoluan.(**)\n"Oleh: Pdt Dr. Robinson Butarbutar, KRP HKBPMarsiajar sian isi ni Johannes 17, mansai tarapul do roha di na mangolu, mangula dohot mandungdung sintasinta songon i nang patupahon na denggan molo binoto


Ikkon hupaleleng…. – Amani Partogi\nDalihan na 3 pa-5 Dongan sa pesbuk →\nPosted on 28 Oktober, 2009 by Hendry Lumban Gaol\nMolo ni bereng jala nialaman, sai rumikkot do dihalak batak marpungu dohot keluarga di tikki tambaru sian di ari natal. Dang haru takkas binoto mulai sian taon sadia dipukka halak hita ulaon sisongon on ima parpunguan ni sude keluarga di borngin tambaru. Sai diusahahon do mulak do sude nang pangaratto asa boi rappak marpungu, martangiang huhut marsisesaan dosa di borngin tambaru i.\nSuang songoni do nang di ganup-ganup huria pe di pamasa do ulaon na asing sian ari minggu nasomal. Di borngin parsirangan ni taon dipatupa huria do jamita na marsoring-soring. Ima jamita ni akka ruas. Olo do marudut muse jamita on rodi manogotna. Ganup do akka horong dilean tikki laho pasahathon jamita. Sian horong ni natua-tua nihuta, panggomgomi ni huta manang pamarenta, sian pangaratto, sian penetua ni huria manang parhalado.\nNunga sai dihusiphon amaniHabinsaran tu donganna sittua na di lambung na i, asa unang Oppujamordong marjamita, ima songon utusan sian penetuani huria i. Ai dipillit jala digogohon amanta Pandita Resort, ima pandita na imbaru martugas i do asa OppuJamordong marjamita di partangiangan ujung taon.\n“Hamu do amang natumua, bah ninna roha hamu ma mambaen jamita ima songon utusan sian parhalado” ninna amanta Pandita tikki parsermonan.\n“Bah molo tung i ninna amanta pandita, datung juaon dah…” ninna ibana.\nNian, ala na baru mangula amanta pandita on di huria i jala na poso dope, dang hea dope dibege jala di idaOppuJamordong marjamita. Alai anggo donganna parhalado nunga diboto songon dia ibana di langgatan, ido alana asa sai digogohon amaniHabinsaran asa unang OppuJamordong marjamita.\nDibotarina, dung dapot tikkina marjamita, dijouhon amanta sittua na gabe protokol ma sian langgatan, ima manjouhon sada-sada songon naung ni utus ni horong na be. Sahat ma tikki tu parhalado, jala dijouhon ma sian langgatan i. “Pinasahat ma tikki tu amanta OppuJamordong, marjamita songon utusan sian parhalado” ninna amanta protkol.\nDang pola piga hali di jou, nunga tor nakkok ibana tu langgatan i, diboan bibelna dohot bukkuna. Dipadenggan ma kassa matana jala dipatoru saotik MIK i, ai mardomu halak na marpamatang na gelleng do ibana.\nDimulai ma jamita na on, marhite na mangenet piga-piga ayat sian bukku nabadia i. Lam leleng lam so tarbege be hatana, sai hira na marungut-ungut, dang marbatu begeon jamita, atik na aha dipandohi sian laggatan i. Sorana sai songon na mellop-ellop. Nunga busisaon ruas, nunga marhusip-husip akka nadeba. Alai dang di anturehon OppuJamordong naung songoni namasa i. Sai tong do ditorushon ibana jamita na i.\nToppu ma dipagogo ibana soara na mandok “On ma hita jolma, nunga tung moru be anggo holong i. Dang marsianjuan be, jala dang marsihormatan be. Molo tung donganna makkatai bah, dipahohom ma jo nian…” ninna alai huhut di uduti muse pagajjang jamita on. Hape ruas nunga tamba busisaon. Adong na mamereng jom, partikkian, ai sotung lopus do innon tonga borngin jamita on. Hape akka sipanganon na tabo nunga diparade di jabu, songon lambang loyang nang lomang.\nDidok ma muse gogo sian langgatan i “Dipangosos-ososhon ma patna, dipattottoppon sipatuna tu lante i, huhut marhusip-husipi ma i, guttur hian. Dirippu huroa dang binege i. Sai marhusip-husipi be hamu, mekkel-mekkel be, dirippu hamu dang huboto i?? ikkon hupaleleng…., ikkon hupaleleng asa diboto ho debadeba, ikkon hupaleleng eah….” ninna ibana gogo sian langgatan i.\nSip ma toppu ruas i, ai dang sangka roha na sida na dohonon ni oppuJamordong songoni.\nSip situtu. Jala molo tung madabu jarum ikkon tarbege, ima ala ni hohomna jolma i, nang pe nunga mekkel be di bagas rohana be. Andorang so i, nunga modom hian siJatolhas, sahalak ama-ama na poso. Podom-podom manuk dibangkuna, di pudi sahali. Tudia dang mondohondok akka ruas songon ibana, ai so habegean tu pudi jamita i.\nDungo ma ibana toppu jala longan ma ibana mamereng hahohomon ni ruas i sude. Dibege ibana ma didok OppuJamordong sian langgatan “ikkon hupaleleng, ikkon hupaleleng…”. Jonjong ma siJatolhas, dialusi ma oppuJamordong.\n“Haru paleleng hian, manang na haru pajok ho disi saborngin on sittua, anggo au ikkon mulak hian eah….” tung mansai gogo didokkon jala disarat bukku endena, hehe ibana sian hundulanna. Gear ma macca….\nPos ini dipublikasikan di TORSA dan tag ikkon hupaleleng, jamita, suhutan. Tandai permalink.\n2 thoughts on “Ikkon hupaleleng….”\n1 Desember, 2009 pukul 9:49 am\t Balas\nlucu nai cerita mi ito sian dia do dapotmu cerita i\n3 Desember, 2009 pukul 1:38 am\t Balas\nadong do bank-suhutan dison ito, tks dah berkuinjung dan berkomentar


Tingki Adong Pangunjunan | Keluarga na martua\nTingki Adong Pangunjunan\n”Halashon hamu ma i, nang pe saonari marsak hamu satongkin alani pangunjunan na marragamragam.”—1 Petrus 1:6, Bibel siganup ari\nNang pe na dumenggan tabahen tu parrumatanggaon dohot tu parsaripeon, alai na so panagaman boi do masa pangunjunan na mambahen mago las ni rohanta. (Parjamita 9:11) Alai, diparade Debata do pangurupion tu hita tingki marsitaonon. Molo taihuthon prinsip ni Bibel, boi do hita dohot keluarga denggan mangadopi pangunjunan i.\n1 MARPOS NI ROHA MA TU JAHOWA\nSONGON ON MA HATA NI BIBEL: ”Tinggangkon hamu ma nasa na hinolsohon ni rohamuna tu Ibana, ai disarihon do hamu!” (1 Petrus 5:7) Ingkon ingotonta do ndang na Debata na parohon pangunjunan. (Jakobus 1:13) Molo tapajonok tu Debata, patuduhononNa do dalan na dumenggan tu hita. (Jesaya 41:10) ”Usehon hamu ma rohamuna tu jolona.”—Psalmen 62:9.\nBoi ma tahilala hadameon molo tajaha jala taparsiajari Bibel ganup ari. Hilalaonta ma pangapulion sian Jahowa. (2 Korint 1:3, 4; Rom 15:4) Dibagabagahon Debata tu hita dame ”na sumurung sian saluhut roha.”—Pilippi 4:6, 7, 13.\nMartangiang ma mangido pangurupion sian Jahowa asa tongtong dame jala torang pingkiranta\nLului ma aha na boi sibahenon jala pillit ma na dumenggan\n2 SARIHON MA DIRIMU DOHOT KELUARGAMUNA\nSONGON ON MA HATA NI BIBEL: ”Roha na pantas mangomo parbinotoan, jala pinggol ni halak na pistar manjalahi parbinotoan.” (Poda 18:15) Sarihon ma na dihaporluhon dongan saripemuna dohot ianakhonmuna. Mangkatahatai ma tu nasida jala tangihon ma.—Poda 20:5.\nSongon dia do molo marujung ngolu na tahaholongi? Unang pola maila laho tangis. Ingot ma, Jesus pe hea do ”tariluilu.” (Johannes 11:35; Parjamita 3:4) Ringkot do mangalehon tingki laho istirahat dohot modom. (Parjamita 4:6) On boi mangurupi hita asa margogo jala torang pingkiranta laho mangadopi hasusaan.\nAndorang so masa dope pangunjunan, tibu hian ma pasomalsomal denggan mangkatai tu keluarga. Asa unang mabiar nasida mangkatai tu hamu tingki adong pangunjunan tu keluarga\nSungkun ma dongan na hea mangadopi hasusaan na sarupa\n3 LULUI MA PANGURUPION\nSONGON ON MA HATA NI BIBEL: ”Sai masihaholongan do na mardongan jala songon na marhahamaranggi do di sitaonon.” (Poda 17:17, Bibel siganup ari) Sipata ndang diboto alealemuna aha sibahenonna laho mangurupi hamu. Alani i, unang pola alang rohamuna mangido pangurupion nasida. (Poda 12:25) Pangido ma pangurupion sian dongan na togu partondionna. Poda na nilehon ni nasida sian Bibel boi patoguhon partondionmuna.—Jakobus 5:14.\nLam togu do tongtong partondionmuna molo ringgas hamu mangkatahatai dohot dongan na marpos ni roha tu bagabaga ni Debata. Boi do muse dame rohanta molo rade hita mangurupi halak na mangkaporluhon pangurupion. Alani i, taurupi ma halak asa mamboto bagabaga ni Jahowa. Jala unang ma hita mandao sian dongan na manghaholongi jala na manarihon hita.—Poda 18:1; 1 Korint 15:58.\nPaboa ma holso ni rohamu tu alealemuna, jalo ma pangurupion nasida\nPaboa ma tangkas aha na dihaporluhon hamu\nPARROHAHON MA ANGKA NA RUMINGKOT\nTongtong ma ingot Debata nang pe marsak rohamu. Saleleng manaon pangunjunan, si Job mandok, ”pinuji ma goar ni Debata.” (Job 1:21, 22) Songon si Job, tapajolo ma mangulahon lomo ni roha ni Jahowa sian saluhutna. Unang mandele molo ndang pintor saut songon na hinirim ni roha. Marpos ni roha ma tu Debata. Didok Ibana do, ”’Ai nunga tangkas huboto sangkap angka na husangkapi taringot tu hamu, ninna Jahowa, sangkap hasonangan do tahe ndada tu hamagoan, asa ahu mangalehon tu hamu ujung na hinalungunhonmuna.’”—Jeremia 29:11.\nMarpos ni roha tu Jahowa do ahu di nasa ulaonku?\nAngka aha do siala na mambahen ahu mandok mauliate tu Jahowa ganup ari?


LITURGI PERKAWINAN BAHASA TOBA | Parokisidikalang's Blog\nULAON PARDONGAN SARIPEON\nGEREJA ‘MARIA PERTOLONGAN ORANG KRISTEN’ SIDKALANG\n(Pastor dohot Vorhanger manang pangurus Gareja manomu rombongan ni panganten)\nPastor : Horas ma di hita saluhutna tarlumobi di hamu na laho manjalo pasu-pasu pardongansaripeon nuaeng. Sai anggiat ma Debata mamasu-masu hita saluhutna.\n2. Pasahathon Natarpasu-pasu (wakil ni natua-tua na tarpasu-pasu)\nOrang tua : Amang Pastor nami na pinarsangapan. Nunga marsitandaan jala nunga marsihaholongan ianakhon nami on, ima si ……………………… dohot si ……………………… Ala ni i, saonari ro do hami angka natoras ni nasida pasahathon nasida tu Huria ni Jesus Kristus marhite-hite amanta pastor, jala hupangido hami asa rade ma amanta pastor mamasu-masu nasida marguru tu angka ruhut-ruhut nang hasomalon ni huria Katolik.\nPastor : Mauliate ma dihamu, disude haporseaon muna pasahathon nasida nadua on, asa diresmihon pardongansaripeon nasida di bagasan Huria Katolik. Sai anggiat ma Debata mamasu-masu hita saluhutna tarlumobi nasida nadua on: Dibagasan goar ni Ama, dohot Anak, dohot Tondi Porbadia.\n(Pastor mamispis panganten i dohot aek nabadia)\nPastor : Saonari dibagasan haporseaon, rap udur ma hita masuk tu bagas joro ni Debata laho mangulahon ulaon Sakramen Pardongansaripeon na badia i.\n(Pastor, Vorhanger / pengurus gereja , pangantin dohot keluarga mardalan masuk tu gareja las didongani dohot Ende Pamungkaan)\n3. Tanda Silang dohot Hata Huhuasi\nPastor : Dibagasan goar ni Ama, dohot Anak, dohot Tondi Porbadia.\nPastor : Hagogoon ni Tuhanta Jesus Kristus, holong ni roha ni Debata dohot parsaoranni Tondi Porbadia ma, mandongani hamu saluhutna.\nUmat : Nang hamu pe didongani Tuhan i.\nPastor : Hamu angka dongan nahinaholongan di bagasan Tuhan Jesus Kristus, donganta si ………………………. Dohot si ………………………. On, saonari laho mangaresmihon pardongansaripeon ni nasida, ima di na laho manjalo sakramen pardongansaripeon. Dibahen i, andorang so ta mulai ulaon na badia on, hohom ma hita satongki, mardongan haporseaon, tapasada pingkiran dohot rohanta, jala tatopoti ma dosa dohot hahuranganta asa tama jala tao hita parsidohot diulaon on, jala mangido pasu-pasu tu hita tarlumobi di donganta na dua on.\n—————————– (Hohom satongkin)————————–\nSaonari tapangido ma hasesaan ni dosa sian Tuhanta, ima rap manangianghon ma hita tangiang Hamubaon ni Roha.\nAhu marhatopothon tu Debata Nasunhinagogo, nang tu hamu pe ale angka dongan, paboa naung mardosa situtu do ahu, marhitehite pingkiran, hata, ulaon, dohot lan hahurangan: dibahen salanghu, salanghu, salanghu na umbalga.\nDibahen i, huelek-elek Maria nabadia, na tong saohabubuhan, angka suru-suruan dohot angka nabadia, nang hamu pe ale angka dongan, asa ditangianghon hamu ahu tu Tuhan Debatanta i.\nPastor : Sai marasi ni roha ma Debata na sunhinagogo i di hita, sai disesa Ibana ma angka dosanta, jala ditogu-togu ma hita tu hangoluan na tong-tong.\n4. Ale Tuhan Asi RohaM di hami (Dijahahon manang diendehon)\nPastor :Tuhan Jesus Kristus, Ho do Hata i na sian Debata na boi paluahon hami. Ale Tuhan asi rohaM di hami.\nUmat : Ale Tuhan asi rohaM di hami.\nPastor : Dipargogoi jala dipalua Ho hami sian nasa na jahat.\nAle Kristus asi rohaM di hami.\nUmat : Ale Kristus asi rohaM di hami.\nPastor : Diparmudu-mudu Ho do hami asa boi huhaholongi hami Debata jala marhabasamon songon Ho sandiri.\nAle Tuhan asi rohaM di hami.\n5. Hamuliaon (Boi adong molo misa)\n6. Tangiang Pamungkaan\nPastor :Martangiang ma hita,\nAle Debata Sitompa dohot Sipalua hami, mauliate ma hupasahat hami tu Ho, ala nunga olo Ho mandongani jala mangajari hami rap dohot dongan nami si ……………………….. dohot si …………………………… on sahat tu ombas on. Ale Tuhan, sai sesa ma sude angka dosa nami dohot angka hasalaan nami, asa tama hami ro tu joloM pasahathon hamuliateon ni roha nami jala pasangaphon mamuji goarMu, huhut mangido pasu-pasu dohot asiM tu dongan nami on. Ai Ho do paojakhon jala na mangatur ruhur ni pardongansaripeon bahen hatuaon di hajolmaon songon tanda hasadaon ni Kristus dohot huriaNa i. Sai anggiat ma marhite-hite on, lam diantusi nasida ma hahiason ni ngolu pardongansaripeon i di tingki las ni roha manang di tingki hasusaan. Sai anggiat ma dilehon Ho tu nasida angka anak dohot boru na tau palashon huhut pasonanghon roha nasida. Marhite-hite Kristus Tuhan nami.\nPARHALADOON HATA NI DEBATA\n7. Panjahaon 1Musa 2:18-24\nTatangihon ma hata ni Debata na nienet sian Buku ni si Musa:\nDungi ninna Debata Jahowa ma: Ndang jadi punjung jolma i; Hubahen ma di ibana sada pangurupina bahen donganna. Ai dung sun dijadihon Debata Jahowa sian tano i nasa binatang di ladang ro di sude pidong angka na martonga-tonga langit ditogihon mai tu si Adam, asa diida manang beha goaranna; jala ia i dibahen si Adam goar ni nasa na marhosa laos i do goarna. Jadi dibahen si Adam ma goar ni nasa pahan-pahanan ro di pidong angka na martonga-tonga langit dohot nasa na manggulmit di tano on. Alai anggo di si Adam ndang adong jumpang pangurupi bahen donganna. Dung i tarlalap modom ma si Adam dibahen Debata Jahowa, jadi dienet ma sada sian rusukna, jala dilangkophon sibuk tu pambuatanna i. Dungi dipauli Debata Jahowa rusuk na binuatna i sian si Adam, bahen boru-boru, jala ditogu ibana tu si Adam. Dung i ninna si Adam ma: On do sahali holi sian angka holiholingku, jala sibuk sian sibukku; goaron ma ibana: jolma ni baoa, ala sian baoa do ibana binuat. Dibahen i tadinghonon ni baoa do amana dohot inana mandongani jolmana, jadi sada sibuk nasida.\nUmat : Mauliate ma di Debata.\nTatangihon ma hata ni Debata na nienet sian Buku ni si Paulus tu ruas na di Efesus\n( 5:2.21-33 ):\n(Dua pengantin) Jala parangehon hamu ma haholongon i songon Kristus i, na\nmanghaholongi hamu jala dilehon do diriNa humongkop hita, gabe silua jala pelean bahen uap na hushus tu Debata.\n(P. Baoa ) Marsioloan ma hamu sian biar ni roha muna mida Kristus. Dioloi angka parompuan ma baoana be, songon pangoloi di Tuhan! Ai baoa i do ulu ni pardihutana, songon Kristus ulu ni huria i; laos Sipangolu daging i do Ibana. Alai songon pangoloion ni huria di Kristus i, songon i ma angka parompuan maradophon baoana be di na saluhutna.\n(P. Boru-boru) Hamu angka baoa, haholongi hamu ma pardihuta muna be songon Kristus,na manghaholongi huria i jala dilehon do diriNa humongkopsa; asa diparbadiai, dung diiasi marhite-hite na mandidihon aek di bagasan Hata i. Jala sangap do dipadiri di Ibana huria i, so marlindang, so marhalingking, manang marhahurangan dia pe, asa badia tahe jala so hasurahan. Songon i do patut haholongan ni angka baoa pardihutana be, songon danging na sandiri, na mangkhaholongi pardihutana, dirina do na hinaholonganna disi. Ndang dung dihosomi jolma daging na, diparmudu-mudu do jala dipainuinu, songon pambahen ni Kristus tu huria i. Ai ruas ni dagingNa do hita. “Ala ni i, tadingkonon ni halak do amana dohot inana, mangangkupi dongan saripena; jala gabe sada daging do nasida na dua i”.\n(Dua pengantin) Tung na balga do hahomion on; alai tu Kristus dohot tu huria i huhonahon. Alai sandok ganup hamu, masihaholongi pardihutana be songon dirina, alai dihabiari parompuan i ma baoana!\n(Panjahaon na asing na boi dipangke: Rom 2:1-2.9-18; Kol 3:12-17; 1Kor 12:31-13:8)\n8. Psalmen Hatopan / Ende Antar ni Panjahaon\nPastor : Aleluya…\nUmat : Aleluya….\nPastor : Naung pinadomi ni Debata,\nNdang jadi sirangon ni jolma.\nUmat : Aleluya…\n10. Barita Nauli (19:3-6).\nTatangihon ma Barita Nauli ni Jesus Kristus na pinatomu-tomu ni si Mateus\nDi sada tingki ro ma angka Parise mangunjuni Jesus, ninna do: “Beha, na jadi do sirangkonon ni baoa jolmana, asal adong alana?” Alai ninna ma mangalusi nasida: “Ndang dung dijaha hamu haroha: Sian mulana i do ditompa Panompa i nasida baoa dohot boru-boru? Ai didok do: “Dibahen i, tadingkonon ni baoa do amana dohot inana, laho patupahon dirina tu dongan saripena, gabe sada dagingdo nasida na dua i”. Asa ndada dua be nasida, tung sada daging do. On pe, naung pinadomu ni Debata, ndang jadi siranghonon ni jolma.\nSongon i ma Barita Nauli na pinatolhas tu hita sadari on.\nUmat : Puji-pujian ma di Ho ale Kristus.\nTatangihon ma Barita Nauli ni Jesus Kristus na pinatomu-tomu ni si Johannes (Joh 2:1-11)\nDung i patoluarihon, adong ma na marbagas di huta Kana na diluat Galilea, jala disi ma ina ni Jesus. Alai dohot ma Jesus raphon angka siseanNa dipio tu pesta i. Jadi dung hurangan anggur nasida, ninna ina ni Jesus ma mandok Ibana: “Ndang adong anggur ni nasida!” Alai ninna Jesus ma mandok ibana: “Marhua ho tu Ahu inang? Ndang dope ro tingkingKu!” Dungi ninna inanai ma mandok angka parhobas: “Manang dia dohononNa tu hamu, bahen hamu ma!” Alai mangihuthon adat parburian ni halak Jahudi, adong ma disi onom gunsi (hudon batu), siat-siat dua ro di tolu poting. Dung i ninna Jesus ma mandok nasida: “Gohi hamu ma angka gunsi on aek!” Jala gok situtu ma dibahen. Laos didok muse tu nasida: “Tahui hamu ma sian i, dung i boan hamu ma tu induk muna!” . Jadi diboan nasida ma. Alai didai induk ni angka parhobas i ma aek i, naung gabe anggur, jala ndang diboto haroroanna, ai holan angka parhobas na manahui aek i do umbotosa, gabe dijou ma pangoli i.\nJadi ninna ma mandok ibana: “Saluhut jolma mangalehon parjolo anggur na dumenggan; dung butong halak, asa dilehon na humurang. Ia ho, dipeop ho do anggur na dumenggan ro di nuaeng!” Asa i ma tanda na parjolo, na binahen ni Jesus di huta Kana na di Galilea, papatarhon hasangapon-Na i, gabe porsea ma angka sisean-Na di Ibana.\n(Panjahaon na asing na boi dipangke: Joh 10:1-11; Joh 15: 1-12)\n12. Manghatindanghon Haporseaon\nULAON PAHOTHON PARDONGANSARIPEON\n13. Penyelidikan Kanonik Singkat\nPastor : Hamu na dua; ……………………….……dohot ho………..…………… na ro tu jolo namu nuaeng, aha do na pinangido ni roha muna sian Huria ni Debata?\nCalon Pangoli : Amang pastor na hinahormatan, mardomu tu hata ni Tuhan sandiri, hami na dua nunga satahi jala sahata naeng sapanghilalaan dohot saparsitaonon saleleng hami mangolu. Jala ala ni i, saonari hupangido hami rade ni roha muna laho mangarasmihon, jala mamasu-masu hami gabe sada ripe mangihuthon adat dohot aturan ni Huria Katolik.\nPastor : Mauliate ma disangkap muna nauli i. Alai andorang soi, manungkun ma jolo ahu tu pangula ni Huria dohot angka saksi.\nHamu amang pangula ni Huria na hinahormatan, hamu do wakil ni hurianta on, boha pandapot dohot parbinotoan muna taringot tu pangidoan ni si ………………. dohot si ……………………….on, jala nunga tangkas diboto hamu naboi nasida on manjalo Sakramen Pardongansaripeon, ndang adong be ambat-ambat na mardomu tu aturan nang hasomalan ni Huria Katolik?\nPangula ni Huria : Amang pastor nami, nahinahormatan. Ahu pangula ni huria di hurianta on marhatutu pangidoan ni angka donganta on. Ala ni i, hupangido hami, asa rade roha muna mangarasmihon jala mamasu-masu pardongansaripeon nasida on mangihuthon angka aturan dohot ruhut nang hasomalan ni huria Karolik. Jala Marguru tu pangantusion dohot parbinotoan nami, nunga boi nasida manjalo Sakramen Pardongansaripeon, ala nunga sahata saoloan, jala satahi nasida i di bagasan holong, jala nasida pe nunga paradehon dirina huhut ndang adong be ambat-ambat na boi mangambati pardongansaripeon nasida i. Alai nang pe songon i, dumenggan tasungkun ma jolo angka saksi dohot nasida nadua.\nPastor : Mauliate ma di hamu amang vorhanger nami. Saonari manungkun ma jolo ahu tu angka saksi. Hamu na saksi nahinahormatan, ndang tung adong be angka ambat-ambat na boi manundati rasmihonon pardongansaripeon ni nasida on, mangihuthon angka aturan dohot ruhut nang hasomalan ni Huria Katolik na binoto muna?\nSaksi : Marguru tu pangantusion dohot parbinotoan nami, ndang adong be ambat-ambat na boi manundati rasmihonon pardongansaripeon ni nasida on. Alai asa tangkas, ta patangkas ma pangidoan ni nasida na laho tarpasu-pasu on.\nPastor : Mauliate ma di hamu amang saksi.\nHamu sude angka dongan na hinaholongan, ulaon sipasautonmuna on na mangonai do tu sandok hatopan hajolmaon, nang tu Huria i pe! i Dibahen, Sahalai nari pinangido tu hamu saonari, asa tangkas paboaonmuna di jolonami, ias dohot gomos ni sangkapmuna i, marhite na mangalusi angka sungkun-sungkun nami on.\nSungkun-sungkun tu Pengantin Baoa:\nPastor : Hamuna …………….., na nunga tutu situtu do hamu marsangkap manghaholongi, pasangaphon jala manghormati dongansaripemuna on saleleng hamu mangolu?\nP. Baoa : Sogon i do tutu.\nPastor : Hombar tu na sinangkap ni rohamuna i, na marsitutu do hamu olo naeng gabe ama na daulat maradophon angka ianakhonmuna, na naeng pinasahat ni Debata tu hamu, huhut gabe ama na burju manogu-nogu nasida di bagasan ugamanta na badia i?\nSungkun-sungkun tu Pengantin Boru-boru:\nP. Boru-boru : Sogon i do tutu.\nPastor : Hombar tu na sinangkap ni rohamuna i, na marsitutu do hamu olo naeng gabe ina na daulat maradophon angka ianakhonmuna, na naeng pinasahat ni Debata tu hamu, huhut gabe ama na burju manogu-nogu nasida di bagasan ugamanta na badia i?\nPastor : Mauliate ma disangkap muna nauli i! Nunga tangkas dipabotohon hamu sangkapmuna na uli i di jolo nami.\n14. Mandok Mauliate, Mangido Maaf dohot Mangido Pasu-pasu tu natua-tua na be.\nPastor : Hamu nadua, dung binahen sungkun-sungkun dohot panangkasion, ahu pastor muna mangoloi pangidoan muna i. Alai andurang so huresmihon pardongansaripeon muna on, saonari hulehon ma tu hami tingki asa laho hamu tu natua-tua muna laho mandok mauliate tu sude holong ni nasida na saleleng on, mangido maaf tu sude hasalaan muna tu nasida saleleng on, jala jalo hamu ma pasu-pasu tu nasida. Jadi dihamu natua-tua ni na laho tarpasu-pasu on, andorang so diresmihon pardongansaripeon ni anak dohot boru muna on, jalo hamu ma hata mauliate ni nasida, dohot hata maaf ni nasida, paborhat hamu ma nasida mardongan pasu-pasu muna i.\n(Dung sae nasida menghadap natu-tuan nasia, mulak ma nasida tu ingannna)\nPastor : Dihamu angka dongan na hinahormatan, jong-jong ma hita manghormati parpadanan ni angka donganta on!\nHamuna ……………………………… dohot ………………………marsijalangan ma hamu na dua, bahen tanda ni hasadaon dohot holong ni rohamuna.\nPADAN NI BAOA :\nDijolo ni malim, di jolo ni angka saksi dohot di jolo ni sude hamu na pungu di son, ahu si …………………………….. manghajongjonghon di bagasan roha na tulus, jala na bulus, ia si …………………… (goar ni si boru-boru) na huririt nuaeng di son, mulai saonari nunga gabe donganhu saripe. Ahu marjanji, huhut marpadan ingkon burju ahu tu ibana, di tingki las ni roha, manang na arsak ni roha, di tingki parlabaan manang harugian, manang di tingki sitaonon pe ahu ingkon manghormati, pasangaphon, jala manghaholongi ibana saleleng ahu mangolu. Songon i ma parjanjian dohot parpadanan on hupadanhon di bagasan goar ni Debata marhitehite Buku Nabadia on.\nPADAN NI BORU-BORU :\nDijolo ni malim, di jolo ni angka saksi dohot di jolo ni sude hamu na pungu di son, ahu si …………………………….. manghajongjonghon di bagasan roha na tulus, jala na bulus, ia si …………………… (goar ni si baoa) na mangaririt ahu nuaeng di son, mulai saonari nunga gabe donganhu saripe. Ahu marjanji, huhut marpadan ingkon burju ahu tu ibana, di tingki las ni roha, manang na arsak ni roha, di tingki parlabaan manang harugian, manang di tingki sitaonon pe ahu ingkon manghormati, pasangaphon, jala manghaholongi ibana saleleng ahu mangolu. Songon i ma parjanjian dohot parpadanan on hupadanhon di bagasan goar ni Debata marhitehite Buku Nabadia on.\nAle ………………… (didok ma goar ni si boru-boru) ahu mangaririt ho nuaeng jala nunga hupillit ho gabe donganhu saripe. Ahu marjanji huhut marpadan, ingkon tong-tong burju ahu tu ho, ditingki las ni roha, manang arsak ni roha, di tingki adong na uli, manang sitaonon, dohot di tingki pangunjunan pe, saleleng ahu mangolu. Songon i ma padan parjanjian on hupadanhon tu ho ale ……………………(didok goar ni si boru-boru) di jolo ni malim, di jolo ni huria, di jolo ni angka saksi, di jolo ni natua-tuanta, di jolo ni angka tondong, dohot ale-alenta, dohot di jolo ni angka dongan na pungu nuaeng di son, di bagasan goar ni Debata marhite-hite Buku Nabadia on.\nAle ………………… (didok ma goar ni si baoa) nunga diririt ho ahu, jala nunga hupillit ho gabe donganhu saripe. Ahu marjanji huhut marpadan, ingkon tong-tong burju ahu tu ho, ditingki las ni roha, manang arsak ni roha, di tingki adong na uli, manang sitaonon, dohot di tingki pangunjunan pe, saleleng ahu mangolu. Songon i ma padan parjanjian on hupadanhon tu ho ale ……………………(didok goar ni si baoa) di jolo ni malim, di jolo ni huria, di jolo ni angka saksi, di jolo ni natua-tuanta, di jolo ni angka tondong, dohot ale-alenta, dohot di jolo ni angka dongan na pungu nuaeng di son, di bagasan goar ni Debata marhite-hite Buku Nabadia on.\nDung i diampehon malim ma tanganna di atas ni tangan nasida)\n16. Patoguhon Padan Pardongansaripeon\nPastor : Di bagasan goar ni hurianta, di jolo ni angka saksi dohot di jolo ni sude na pungu di son, huparhatutu do pardongansaipeon muna on, gabe pardongan saripeon na gok, sada sakramen di bagasan Kristus. Hangoluhon hamu ma i, gabe mual ni hagogoon dohot pasu-pasu na manontong di hamuna nadua: ( + ) Dibagasan goar ni Ama, dohot Anak, dohot Tondi Porbadia.\nPastor : Naung pinadomu ni Debata.\nUmat : Ndang jadi siranghonon ni jolma.\n13. Sungkun-sungkun tu pengantin molo hurang malu nasida manjaha\nSungkun-sungkun tu baoa.\nPastor : Ale ……………………… nunga tutu situtu hamu marsangkap laho mangaresmihon pardongansaripeon muna on.\nP.Baoa : Na nunga be pastor nami.\nSungkun-sungkun tu boru-boru\nP.Boru-boru : Na nunga be pastor nami.\nPastor : Hamu nadua, dung binahen sungkun-sungkun dohot panangkasion na jempet, ahu pastor muna mangoloi pangidoan muna i. Alai andurang so huresmihon pardongansaripeon muna on, saonari hulehon ma tu hami tingki asa laho hamu tu natua-tua muna laho mandok mauliate tu sude holong ni nasida na saleleng on, mangido maaf tu sude hasalaan muna tu nasida saleleng on, jala jalo hamu ma pasu-pasu tu nasida. Jadi dihamu natua-tua ni na laho tarpasu-pasu on, andorang so diresmihon pardongansaripeon ni anak dohot boru muna on, jalo hamu ma hata mauliate ni nasida, dohot hata maaf ni nasida, paborhat hamu ma nasida mardongan pasu-pasu muna i.\n15. Padan Pardongansaripeon\nPastor : Hamu sude angka dongan na hinaholongan, ulaon sipasautonmuna on na mangonai do tu sandok hatopan hajolmaon, nang tu Huria i pe! Dibahen i, pinangido tu hamu saonari, asa tangkas paboaonmuna di jolonami, ias dohot gomos ni sangkapmuna i, marhite na mangalusi angka sungkun-sungkun nami on.\nPastor : Mauliate ma! Nunga tangkas dipabotohon hamu sangkapmuna na uli i di jolo nami. Antong, hajongjonghon hamu ma saonari padan pardongansaripeon muna na badia i, di jolo ni Debata, di jolo ni Hurianta, di jolo ni malim dohot angka saksi, di jolo ni natorasmuna, tondongmuna dohot sude dongan na pungu nuaeng di son!\n( tu natorop i)\nPastor : Hamu sude angka dongan, jongjong ma hita saonari laho umbege laos\nmanghormati parpadanan ni angka donganta on!\n( tu na laho marpadan)\nPastor : Hamuna ……………………………… dohot ……………………… Marsijalangan ma hamu na dua, bahen tanda ni hasadaon dohot holong ni rohamuna.\n(Dung i diampehon malim ma tanganna di atas ni tangan nasida)\n17. Mamasu-masu Tin-tin\nPastor : Ale Tuhan, pasu-pasu ma ( + ) angka tin-tin on, na huurasi hami di\nbagasan goarMu, ajarhon ma tu angka dongan na laho mamangke tin-tin on lapatan dohot tujuan ni i, bahen ma nasida hot dipadanna, tong-tong di bagasan dame , huhut tutu marsihaholongan. Marhite-hite Kristus Tuhan nami.\n(Pastor mangurasi tin-tin dohot aek nabadia)\nPastor : Ale …………………… (Baoa) pamasuk ma tin-tin on jari manis ni dongansaripemu bahen tanda burju ni roha dohot holong mu tu ibana. Di bagasan goarni Ama, dohot Anak dohot Tondi Probadia. Amen.\nP. Baoa : Ale ………………… (goar ni boru-boru) jalo ma tin-tin on bahen tanda burju ni rohangku dohot holongku tu ho.\nPastor : Ale …………………… (Boru-boru) pamasuk ma tin-tin on jari manis ni dongansaripemu bahen tanda burju ni roha dohot holong mu tu ibana. Di bagasan goarni Ama, dohot Anak dohot Tondi Probadia. Amen.\nP. Baoa : Ale ………………… (goar ni baoa) jalo ma tin-tin on bahen tanda burju ni rohangku dohot holongku tu ho.\n18. Pamasu-masuon Boras Parbue Sakti dohot Ulos\nPastor : Hamu angka dongan, saonari martangiang ma hita asa dipasu-pasu Debata Boras dohot ulos on na laho pangkeonta laho mamasu-masu donganta on.\nMartangiang ma hita,\nAle Tuhan, Ama nami, jala Debata nami; Ho do mual ni nasa pasu-pasu, parhorason, hahipason dohot panggabeon. Tatap ma mardongan asi ni rohaM boras parbue sakti na patandahon pasu-pasu, parhorason, hahipason dohot panggabeon, jala ulos on, na patandahon pangaramotion dohot parlinggoman-Mu di hami, tarlumobi di angka dongan nami na laho mamangke ulos on. Pasu-pasu ( + ) ma boras dohot ulos on, na naeng pangke on nami laho mamasu-masu nasida nadua. Marhitehite Kristus Tuhan nami.\n19. Pasahatahon Ulos\n(Pastor mangido asa Paranak dohot parboru mangampehon Ulos Holong tu na tarpasu-pasu. Nadiampehon nasida di si, ima pasu-pasu ni Debata do naung pasadahon nasida nadua. Jadi ulos na diempehon gabe tanda ni pasu-pasu ni Debata do alana ulos i nunga dipasu-pasu malim)\n20. Manaburhon Boras Parbue Sakti\nPastor : Jalo ma boras Parbue Sakti naung pinasu-pasu on, na patandahon asi dohot holong ni roha ni Amanta Debata di hita saluhutna, tarlumobi di hamu nadua. Sai sahat ma tu hita tarlumobi di hamu nadua sigabe-gabe dohot sihoras-horas. Dibagasan Goar ni Ama dohot Anak dohot Tondi Porbadia.\n(Dung i, boi ma natua-tua ni na tarpasu-pasu, angka saksi, dohot pangula ni huria manburhon boras tu na tarpasu-pasu)\n21. Tangiang Pamasu-masuon\nPastor : Saonari, masuk ma hita tu ulaon tangiang pamasu-masuon.\nAle Debata, nunga ditompa Ho nasa na adong marhite hagogoonMu. Nunga didok Ho pardongansaripeon naung pinatoguMi ndang boi sirang be. Ale Debata, nunga diparbadiai Ho pardongansaripeon, jala nunga dibahen Ho parpadanan pardongansaripeon gabe tanda hasadaon ni Kristus dohot huriaNai. Ale Debata, sian mula nai do nunga dipadomu Ho baoa dohot boru-boru, jala dipasada Ho do nasida asa marpinompar. On ma sada pasu-pasu na so sinegaan ni dosa teanteanan jala na ndang tarbaorhon aek na sumar i. Sai tatap ma si ………………… (boru-boru) on mardongan asi dohot holong ni rohaM, asa holong dohot dameMi tong-tong mian di ibana. Anggiat ma ibana gabe ina na burju songon angka boru-boru na badia na pinuji di bagasan Buku Nabadia i.\nHutangiangkon hami ma muse tu Ho si ………………….(baoa) on , anggiat tong so marnaloja ibana mangharingkothon jala mangulahon tanggungjawabna songon ama maradophon pardijabuna dohot angka ianakhonna nang maradophon masyarakat.\nHupangido hami ma tu Ho ale Tuhan, Debata nami, anggiat ma nasida na dua on tong-tong marsihohot di bagasan haporseaon dohot di angka patikMi. Sai tong-tong ma marsada nasida di ripe nasida, jala anggiat ma tarida jala tarhilala di ngolu nasida holong na siang Ho i, huhut marsinondang di nasida hatioron ni bohiM, asa boi parange nasida gabe tiruan na denggan manang na di dia pe nasida. Pargogoi ma nasida marhite hagogoon ni Barita Nauli i, asa boi nasida gabe sitindangi ni Kristus tu sude dongan.\nAnggiat ma marpinompar nasida, jala boi gabe natua-tua sitiruon jala sai boi ma nasida sahat marnida pahompu na tau pasonanghon roha nasida.\nAnggiat ma saurmatua nasida jala di ujungna boi marhatuaon nasida di ngolu na manontong di harajaonMi. Marhite-hite Kristus, Tuhan nami.\n(Ulos na diampehon tu pengantin nunga boi diamphon tu abara ni pengantin baoa)\n22. Tangiang Hatopan\nPastor : Hamu angka dongan! Nunga manjalo sakramen pardongansaripeon angka\ndonganta on di jolo ni Debata, di jolo ni Hurianta, di jolo ni hita angka na mandongani langka nasida tu garejanta on jala anggiat tong sonang nasida di bagasan pangaramotion ni Amanta Debata.\nPatugas : Tatangiangkon ma nasida anggiat margogo mangaramoti Pardongan- saripeonna di bagasan holong ni roha dohot dame, asa marsinondang sian ripenasida holong dohot lambok ni roha ni Kristus. Jala anggiat ma nasida margogo paojakhon sada ruma tangga na marojahon di ugama, anggiat marisi habonaron, hakristenon jabu nasida, bahen sangap di Debata jala tau tiruan na denggan di angka donganna.\nMartangiang ma hita:\nUmat : Tangihon ma, Tuhan tangiang nami.\nPatugas : Tatangiangkon ma nasida asa marparbue holong ni roha nasida na pinasu-pasu ni Tuhan i, anggiat tubu di nasida anak dohot boru, na tau palashon roha nasida, dohot pahompu, na naeng pasonangkon nasida dung matua. Jala tatangiangkon ma nasida asa tong-tong hipas jala tolap mangulahon angka tohonan na ampe tu nasida, anggiat gabe na niula ni tangan nasida jala tongtong tiur langka nasida i.\nPatugas : Tatangiangkon ma nasida asa tarbahen nasida muse manogu-nogu angka anakhonna mangihuthon lomo ni roha ni Debata mardongan hapistaran dohot lambok ni roha, asa daulat jala burju, bahen pangapulon dohot las ni roha ni nasida. Jala tapangido ma sian Debata, asa sabam jala margogo nasida di tingki sitaonon, pangunjunan, arsak ni roha jala tolap manaon laos manaluhon sude na borat na olo ro tu ganup jolma jala tu ganup ripe.\nPatugas : Tapangido ma di nasida pangapulon, habengeton, hagogoon, na ringkot saleleng ngolu on, anggiat tong-tong dioloi nasida sude lomo ni roha ni Debata na mamboan hatuaon na manontong. Jala sai anggiat ma natua-tua dohot angka keluarga nasida naung munding dijanghon Ho tu harajaon ni Debata, jala nasida dohot marlasniroha di ulaon on.\nPastor : Ale Debata, ramoti ma angka dongan nami on di bagasan holong ni Roha-Mi, asa Ho ma manungkoli jala mangurupi nasida saleleng di ngolu nasida; jala boan ma nasida sogot tu hasonangan na manontong, i ma hatuaon nami, sahat ro di saleleng ni lelengna.\n23. Ende jala Pasahathon Silua / Pelean\n(Molo kedua pengantin katolik, ulaon i ditorushon dohot Misa Nabadia)\n24. Tangiang Ama nami.\nPastor : Dihamu angka dongan na hinholongan, saonari tapasada ma sude\ntangiang puji-pujian, pelean dohot pangidoanta di bagasan tangiang na niajarhon ni Jesus Kristus sandiri:\nUmat : Amanami na di banua ginjang, sai pinorbadia ma goarMu, sai ro ma\nharajaonMu, sai saut ma lomoM di banua tonga on, songon na di banua ginjang. Lehon ma tu hami sadari on, sipanganon nami siganup ari. Jala sesa ma salanami, songon panesa nami di sala ni angka parsala tu hami. Dung i unang togihon hami tu pangunjunan. Alai palua ma hami sian pangago.\nPastor : Ale Amang, pinasangap ma goarMu, diangka ulaon dohot parsaoran nami\nsi ganup ari, di tonga ni rumatangga dohot masyarakat nami. Urupi ma hami asa tong-tong nunut marusaha pature-turehon ngolu nami gabe puji-pujian di goarMu, huhut manghirim di haroro ni Jesus Kristus, Sipalua hami.\nUmat : Ai Ho do nampuna harajaon, dohot hagogoon, dohot hasangapon,\nro di saleleng ni lelengna.\n26. Tangiang Panutup\n27. Mamasu-masu Buku Nabadia dohot Silang (Molo adong)\nAle Tuhan Debata nami, pasu-pasu ma Buku Nabadia on (+) na laho dipangke dongan nami si ………………. dohot si ………………… on, asa hata ni Debata na tarsurat di bagasan Buku Nabadia on gabe tungkot dohot sulu di keluarga ni nasida. Suang songon io, pasu-pasu ma Silang on (+), asa gabe tanda diharoroM di keluarga ni nasida, jala mangalehon gogo tu nasida laho mangaradoti patikMi. Marhite Kristus Tuhan nami.\n28. Martangiang tu Bunda Maria\nPastor : Hamu angka dongan, keluarga na imbaru on laho martangiang marhite\nMaria Ina Nabadia, mangido tangiangna asa ditangiangkon keluarga ni nasida anggiat boi songon ripe nabadia na di Nasaret i.\n(Pangantin laho ma tu jolo ni patung Bunda Maria, pagalap lilin jala rap martangiang nasida. Tingki on, boi do diiringi dohot lagu Maria)\nMaria ina nami nabadia, ida ma hami nadua na marlasroha nuaeng on, ai ndang tardok hami balga ni las ni roha nami dohot balgani hamuliateon nami di sude pasu-pasu naung hujalo hami, tarlumobi di panogu-noguon ni Tuhan Debata naung pasadahon hami.\nMaria ina nami, huboto hami do, on holan mula ni ngolu na ingkon sidalanon nami dope. Husadari hami do, ima ganjang nai, jala dao dope pardalanan ngolu ni keluarga nami. Di jolo nami, godang nai ambat-ambat, parungkilon dohot angka parsoalan na olo mangambati habagiaon di keluarga nami. Dibahen i, hupagido hami tu ho ale Maria nabadia, togu-togu jala ajari ma hami laho mambangun keluarga songon keluarga Nasaret na marisi habengeton, dame, holong dohot sada ni roha. Pasingot ma hami molo hurang dewasa, hurang mangantusi, jala hurang sabar. Anju jala elek-elek ma hami molo hasit ni roha dohot parmaraan mangonai tu hami. Patogu ma roha nami, molo arsak ni roha, harugian dohot sitaonon ni ngolu mangonai tu hami. Togu-togu ma hami di na laho mangajari ianakhon nami, asa gabe anak na burju, tarlumobi asa gabe anak na mangoloi di hatani anak-Mu Jesus Kristus i. Ale Maria nabadia ina nami, sai anggiat ma holong naung pasadahon hami, tong-tong mian di ngolu nami dohot di ripe nami, asa haduan hami boi rap marlas ni roha di harajaon ni Tuhanta Jesus Kristus. Amen.\nTangiang Tabi Maria 3 hali\nTabi di ho, Maria na gok asi, didongani Tuhan I do ho. Ho do na pinasu-pasu sian angka boru-boru, jala pinasu-pasu do parbue ni bortianmu, Jesus.\nO Maria nabadia, ina d\_ni Debata, tangianghon ma hami pardosa on, nuaneng dohot di tingki hamamate nami. Amen.\n(Dungi pengantin mulak tu inganna muse)\n29. Manengken Berkas-Berkas Perkawinan\n(Pengantin dohot angka saksi manngken angka berkas-berkas perkawinan, jala ditingki on, boi ma las diulahon mandok hata sian wakil ni paranak dohot parboru)\n(Molo porlu, di tingki on ma dibahen durung-durung paduahon )\n30. Pasu-Pasu Parujungan\nPastor : Sai marsinondang ma hatiuron ni bohi ni Debata di si ……….. dohot si ……….…on nang dihita sude, sai dipatuduhon Ibana ma hinadenggan ni rohaNa, jala sai dilehon ma dame na manontong i tu hita sude.\nPastor : Sai anggiat ma Amanta Debata patuduhon holong ni rohaNa, jala patoguhon parale-aleonta. Sai anggiat ma Debata Anak, mangalehon dameNa jala patuduhon pangaramotionNa tu si ………… dohot si………… nang tu hita sude.\nPastor : Sai anggiat ma Debata Tondi Porbadia mangusehon las ni rohaNa, jala manogu-nogu si ……….. dohot si …………. on, nang tu hita sude.\nPastor : Sai anggiat ma hita sude, tarlumobi si …………… dohot si ……….. on, ditogu-togu, dilinggomi, huhut diramoti pasu-pasu ni Debata nasunhinagogo i ma hita saluhuta. Dibagasan goar ni Ama, dohot Anak, dohot Tondi Porbadia.\nPastor : Hamu angka dongan na hinaholongan, anggo ulaon pamasu-pasuon pardongansaripeon ni donganta na dua on nunga sae be. Tatorushon ma ulaonta mardongan holong ni Debata i.\n(Molo dipengido pengantin asa margamber dohot pastor, jumolo ma margambar dohot pastor, baru pe asa marsijalangan. Mauliate.)\n(Molo dibagasan Misa Nabadia)\n24. Tangiang Pasahathon Pelean\nPastor : Martangiang ma hamu, angka dongan, anggiat dihalomohon Debata peleanta on.\nUmat : Sai dijalo Tuhan i ma peleanta on sian tangan muna, bahen hasangapon dohot hamuliaon di goarNa, huhut bahen hatuaon di hita dohot di sandok HuriaNa na badia i.\nPastor : Ale Debata, jalo ma pelean on na husombahon hami saonari tu Ho; marhite sian i hupangido hami; suksukhon ma pasu-pasuM di pardongansaripeon on; ai Ho do mangadongkon ruhut na badia on. Antong, ramoti jala ondingi ma angka dongan nami on marhite-hite holong ni roha ni AnakMu Jesus Kristus na so marbatas, na mangolu nuaeng dohot tongtong ro di saleleng ni lelengna.\nPastor : Tuhan i ma mandongani hamu na.\nPastor : Dompak ginjang ma rohanta.\nUmat : Nunga tapahehe rohanta dompak Tuhan i.\nPastor : Mandok mauliate ma hita, tu Tuhan Debatanta.\nUmat : Patut jala tama do i.\nPastor : Ima tutu, na tama jala patut, tigor jala uli do, asa tongtong jala manang didia pe mandok mauliate hami tu Ho, ale Tuhan, Ama Nabadia, Debata nasunhinagogo jala na manontong, i ma marhite-hite Kristus Tuhan nami. Ai marhite Ibana do ditogu-togu Ho hajolmaon tu hatuaon i; di bagasan Ibana do diadongkon Sakramen Pardongansaripeon gabe pardomuan ni holong, asa patar holong ni rohana mida oroanna, i ma Huria i; sude anak na tubu sian pardongansaripeon naung pinasu-pasuMidipabangkit Ho do gabe anakMu, sitean angka parsaulian sogot, dongan panean ni Kristus.\nMarhite Ibana dipuji angka suru-suruan dohot angka Nabadia hatongamonMu; dibahen i, loas ma hami padomuhon soara namitu endenasida i, asa dohot hami tong-tong marserep ni roha manghatindangkon:\nUmat : Nabadia, Nabadia, Nabadia do Tuhan….. (Ende Nabadia)26. Tangiang Bolon II\nPastor : Tung Nabadia do Ho, ale Amang, mual ni nasa habadiaon; Antong hupangido hami, parbadiai ma siluanami on marhite gogo ni TondiM. Asa muba di hami gabe Daging ( + ) dohot Mudar ni Tuhannami, Jesus Kristus.\nPastor : Di borngin uju dipasahat Ibana, paima so songgop sitanonon na bernit na jinalo-Na sian rade ni rohana, dibuat Ibana ma roti, didok ma mauliate, diponggoli ma roti i, diparlehon tu angka sisean-Na, huhut mandok:\nJALO HAMU JALA PANGAN HAMU MA: AI ON DO DAGINGHU NA PINASAHAT HUMOPHOP HAMU.\nSongoni muse, dung sidung mangan, dibuat Jesus ma panginuman. Didok muse mauliate, dipasahat ma I tu angka sesan-Na, huhut mandok:\nJALO HAMU, SUDE MA HAMU MINUM SIAN ON! ON MA PANGINUMAN NA MARISI MUDARHU, MUDAR PARPADANAN NI PADAN NAIMBARU JALA NA MANONGTONG NA NIUSEHON HUMOPHOP HAMU DOHOT NATOROP BAHEN HASESAAN NI DOSA. SONGONI MA ULAHON HAMU, BAHEN PARNINGOTAN DI AHU.\nPastor : On pamusatan ni luhut parsaulian na hinaporseaan i.\nUmat : HamamateM Tuhan, hubaritahon hami. Haheheon-Mu do huhatindangkon hami. HaroroMu sogot do huhalungunhon hami.\nPastor : Antong, huhut marningot hamamate dohot heheheon ni Kristus, husombahon hami do tu Ho ale Amang, roti hangoluan dohot panginuman haluaon on. Mandok mauliate do hami ala nunga dipatama Ho hami jongjong tu adopan-Mu, lahao marhalado di joloM.\nHupangido hami, asa hami, naung majalo daging dohot mudar ni Kristus, dipasada Tondi Porbadia i gabe bangsoM.\nAle Amang, pasu-pasu ma HuriaM na marserak di liat tano on. Sai bahen ma asa lam tamba holong na masihaholongan di hami, raphon Paus nami …………. dohot Uskup nami……………. Dohot sude parhalado di HuriaMi.\nPalua ma nang angka dongannami, angka na porsea dohot sude tahe angka naung monding i. Sae lehon ma tu nasida dohot sude dongan naung mate di bagasan Kristus paradianan na sonang. Sai asi ma rohaM tu nasida, janghon ma nasida tu bagasan ampuan-Mu.\nAle Amang, sude do hami mangido asi ni rohaM, asa dohot hami marjambar di hatuaon na manongtong raphon Santa Maria, Nasohabubuhan, Ina ni Debata, raphon angka apostel dohot sude halan nabadia na tong mangolu di bagasan holong-Mu. Sai loas ma hami dohot mamuji, pasangaphon Ho.\nMarhitehite Ibana, rap dohot Ibana laos di bagasan Ibana, tongtong do sahat tu Ho ale Debata Ama na sunhinagogo, nasa somba dohot hamuliaon sahat ro di saleleng ni lelengna.\nRuas : Amen.\n27. Tangiang Ama nami.\nPastor : Tuhan i do mandasdas hita marhite hataNa, laos mangajari hita marhite sian panuturion ni hadebataonNa. Ido alana umbahen na barane hita mandong/ mangendehon.\nUmat : Amanami na di banua ginjang, sai pinorbadia ma goarMu, sai ro ma Harajaon-Mu, sai saut ma lomoM di banua tonga on, songon na di banua ginjang. Lehon ma tu hami sadari on, sipanganon nami siganup ari. Jala sesa ma salanami, songon panesa nami di sala ni angka parsala tu hami. Dung i unang togihon hami tu pangunjunan. Alai palua ma hami sian pangago.\nPastor : Ale Amang, pinasangap ma goarMu, diangka ulaon dohot parsaoran nami si ganup ari, di tonga ni rumatangga dohot masyarakat nami. Urupi ma hami asa tong-tong nunut marusaha pature-turehon ngolu nami gabe puji-pujian di goarMu, huhut manghirim di haroro ni Jesus Kristus, Sipalua hami.\nUmat : Ai Ho do nampuna harajaon, dohot hagogoon, dohot hasangapon, ro di saleleng ni lelengna.\nPastor : Dame ni Tuhanta Jesus Kristus ma mandongani hamu saluhutna.\nUmat : Saonari ro di saleleng ni lelengna. Amen.\n29. Anak Biru-Biru\nUmat : Anak biru-biru ni Debata, na mambuat dosa ni portibi on, Asi rohaM di hami.\nAnak biru-biru ni Debata, na mambuat dosa ni portibi on, Asi rohaM di hami.\nAnak biru-biru ni Debata, na mambuat dosa ni portibi on, Lehon ma dame di hami.\nPastor : Hamu angka dongan, ida ma Anak biru-biru ni Debata na mambuat dosa ni portibi on. Martua ma hita na niarahon tu haroro ni biru-biru i.\nUmat : Ale Tuhan, na so tama do ahu manjangkon Ho, alai dok ma hataM sandok sambing, jadi ias ma ahu naposoMon.\n(Pangantin manjalo Komuni dua rupa)\n31. Mamasu-masu Buku Nabadia dohot Silang (Molo adong)\nPastor : Martangiang ma hita,\nAle Tuhan Debata nami, pasu-pasu ma Buku Nabadia on (+) na laho dipangke dongan nami si ………………. dohot si ………………… on, asa hata ni Debata na tarsurat di bagasan Buku Nabadia on gabe tungkot dohot sulu di keluarga ni nasida. Suang songon io, pasu-pasu ma Silang on (+), asa gabe tanda diharoroM di keluarga ni nasida, jala mangalehon gogo tu nasida laho mangaradoti patikMi. Marhite Kristus Tuhan nami. 30. Pasu-Pasu Parujungan\n32. Tangiang Panutup\nAle Tuhan, tatap ma angka dongan nami on, na pinungka nasida di joloM dohot di jolo ni langgatanMi, sai diulahon jala diradoti nasida ma i mardongan hagogoon ni pasu-pasuM. Antong, patimbul ma hasangapon ni goarMu di bagasan pardongansaripeon ni nasida on, bahen tiruan di hami, na tau puji-pujian di Ho, nuaeng dohot ro di saleleng ni lelengna.\n33. Martangiang tu Bunda Maria ( halaman 15 )\nPastor : Hamu angka dongan, keluarga na imbaru on laho martangiang marhite Maria Ina Nabadia, mangido tangiangna asa ditangiangkon keluarga ni nasida anggiat boi songon ripe nabadia na di Nasaret i.\nTANGIANG MANGIDO TANGIANG SIAN MARIA NABADIA\n34. Manengken Berkas-Berkas Perkawinan\n35. Pasu-Pasu Parujungan\nFiled under: Profie Paroki | Tagged: Liturgi Perkawinan Bahasa Toba |\n« KARMEL SUMATERA GEREJA DAN SADAR LINGKUNGAN HIDUP »


Jamita Evangelium, 13 Januari 2019, Minggu I Dung Epiphanias "Debata Manogunogu/Mandongani BangsoNa" (2 Musa 33: 12-17) Pelita Batak Online\nSabtu, 12 Januari 2019 15:19:00\nOleh: Pdt Dr. Robinson Butarbutar, Parsameanta, STT-HKBP. HP/WA 0812-62472015\nSada hata na dipangke rakyat Indonesia manggombarhon panghirimon ni rakyat idaonna patupaon ni angka pamarenta di sude tirket, jala hata on lam margurasa di era Reformasi, i ma mengayomi, na-molo tatangkasi di Kamus Bahasa Indonesia- marharoroan sian bona hata ayom, jala marlapatan, melindungi, memelihara, memayungi, menjaga. Jempek hata di hata Batak marlapatan mangondihon, marmudumudu, manajagahon. Taarop do angka uluan ni bangsonta di ganup tirket mangondihon hita maralohon angka mara pinaro dohot pinamasa ni angka parjahat sian tongatonga ni bangsonta dohot sian duru ni bangsonta. Taarop do nasida mangondihon bangsonta sian mara na tubu sian angka bencana alam, marhite na tumibu manangkasi angka tudutudu na naeng ro manang na naeng masa bencana alam isara lalo dohot tsunami, gunung Meletus, dna. Jala taarop do tong nasida patupa angka ulaon na boi mangotapi angka bencana alam i, i ma manajagai angka hau di haranganta, manang mambahen dohot pajongjong uhum na mangorai halak mangambolongkon angka sampah pabrik, sampah hotel, nang sampah plastik tu angka sunge nang laut, songon i nang mangorai partani mamangke pupuk marlobian, unang tubu sahit na ro sian angka na tapangan. Ulaon pamarenta mengayomi sude rakyat, ndang holan na mora alai dohot na pogos, ndang holan na hipas, alai dohot do na marsahit, ndang holan na pistar alai dohot do na so pistar, angka rakyat na tinggal di duru ni hurungan, alai dohot do na tinggal di hurungan. Uluan manang pamarenta na denggan, i ma na patupahon panghirimon ni natorop tu nasida, i ma ulaon mengayomi, mangondihon.\nAngka uluan ni angka perusahan na marragam i pe, sian na metmet sahat tu na umbalga, i do diarop angka na mangula di angka perusahaan i, mamastihon na marhite na maruntung denggan perusahaan i tarbahen nasida do mangolu denggan. Siala ni i do umbahen na sai dilului angka uluan ni perusahaan i, na ginoaran angka CEO i, angka dalan beha asa martahan, martumbur jala maruntung angka perusahaan i, unang tutup siala ndang tuk be mangolu di tongatonga ni partingkian na masijoloan.\nUlaon ni uluan na songon i do, i ma na mengayomi, na mangondihon, na pinatupa ni si Musa, sada uluan ni sada bangso na tongon tubu dung malua sian parhatobanon ala ni asi ni roha ni Debata, alai na naung madabu to bagasan dosa manomba debata ganaganaan jala siala ni i mangadopi sada ancaman na balga situtu, i ma agohonon manang ripasonon ni Debata Jahowa sian bohi ni portibion. Didok Debata Jahowa tu si Musa songon on:\n"Nuaeng pe. Loas ma Ahu, asa marsigorgor rimasHu mangonai tu nasida jala huripashon nasida, asa hubahen ho gabe bangso na bolon" (2 Musa 32: 10).\nAlai diondihon, diayomi, si Musa do bangsona pardosa i maradophon ancaman bolon na naeng patupahon ni Debata tu nasida.\nSongon na tangkas taida di 2 Musa 32: 11 sahat tu 2 Musa 33: 23 dipatupa si Musa do panghataion na solhot tu Debata Jahowa laho mangondihon bangso i sian ancaman na ro sian Debata. Di panghataion i diondihon si Musa do bangso i. Sian bona ni panghataion i sahat tu ujungna marusaha do ibana mamastihon na naung malua bangso i sian ancaman pangaripashonon ni Debata. Di na patupahon panghataion pangondianon i, ndang dung si Musa mamingkirhon kepentinganna sandiri, atik pe sai digogohon Debata Jahowa do asa diri ni si Musa ma pabalgaonNa, singkat ni bangso i, natorop i lengsehononNa ma.\nDapot hita do i di 2 Musa 32: 11-13, na mampanghorhon mansai denggan tu bangso i, i ma on: "Jadi marpamuati ma roha ni Jahowa taringot tu hinamango naung nilumbahonNa naeng bahenonNa tu bangsona" (2 Musa 32: 14).\nSongon i do tong di 2 Musa 32: 20-35. Dipangido si Musa tu Jahowa songon on: "Nuaeng pe sai marpamuati ma rohaM mida dosanasida i, alai molo so tarbahen, haru sesa ma dohot goarhu sian pustaha naung sinuratMi" (2 Musa 32: 32). Dison ndang apala sude dialusi Jahowa pangidoanna i dope. Didok Jahowa: "Manang ise naung mardosa dompak Ahu, goar ni do sesaonHu sian pustahangKu. On pe laho ma ho, togihon ma bangso i tu tano naung Huapboa i tu ho; ida ma, ingkon suruanHi mardalan manguluhon ho. Alai ia dung jumpang ari pangaluluhonHu, luluhononKu ma tu nasida dosanasida i. Jadi ditorui Jahowa ma bangso i ala naung binahen nasida lombu I na pinauli ni si Aron" (2 Musa 32: 35).\nNdang diripashon, alai ditorui nama uhum i.\nAla songon i dope alus ni Jahowa, ndang mansohot si Musa mangondihon bangsoNa. Ro ma ibana di panghataionna dohot Jahowa na mangihut i ma na tarsurat di 2 Musa 33: 7-23, tarlumobi na tarsurat di ayat 12-17 na gabe turpuk jamitanta on. Di panghataion i, dipangido si Musa tu Debata asa di na hehe manang nangkok i nasida mamasuhi tano Kanaan na diingani bangso Kanaan, Amori, Heti, Peresi, Hevi dohot Jebusi i, ingkon adong jaminan sian Jahowa na togutoguonNa manang dongananNa bangsoNa i di pardalanan tusi. Nian nunga didok Jahowa tu ibana na suruonNa sisuruhononNa mandongani nasida. Alai ndang pos dope roha ni si Musa, andorang so adong patudohon ni Debat tu ibana rumang na pasti di pandonganion ni Debata. Di ayat 12-17 sada dipangido, di ayat 18-23 sada nari. Di ayat 12-17 dipangido asa dipabotohon Jahowa dalan ni Jahowa sipatupaonNa songon rumang ni pandonganionNa. Di ayat 18-23, pola sahat tu na marnida bohi ni Debata dipangido si Musa, alai pangidoan i ndang dioloi Debata.\nDi ayat 12-17 i, dipangido si Musa asa ndang holan maradophon ibana Debata marasi ni roha, ingkon dohot do maradophon bangso i. Ndang migor las roha ni si Musa ala nunga naung dapotan asi ni roha ni Debata ibana. Alai sai dipatujolo ibana do mangondihon bangso i. Songon i ma hinatogu ni roha ni si Musa mangondihon bangso i pola dipangke ibana hata na mansai bagas manggoari ise bangsona i di Debata. Didok: "Jala ida ma parripem do bangso on." Bangso on (Heber: hagoy) parripem (Heber: amekha) do. Sasintongna boi do tong hata hamekha i marlapatan umatMu, na di hata Batak tadok bangsoM. Alai hata terjemahan Bibel hata Batak mamangke parripem, ndang holan asa unang dua hali hata bangso i dipangke, gabe bangso on bangsoM do, alai laho mangondolhon na so tarsirang Jahowa sian bangsoNa i. Di hata Jerman diterjemahon hata amikha i, Familie, Verwandter (Saripe, Sisolhot). Asa, nidok ni si Musa tu Debata, i ma: "Unang holan ahu dongani, alai ingkon dohot do Paripem on, Sisolhotmon."\nDi na dialusi Debata si Musa di ayat 14, na holan ibana dongananNa, "Ingkon bohingku donganmu mardalan, asa Hutogihon ho tu hasonangan" (tapamanat hata "donganmu" dohot "ho*), diuduti si Musa do mangondihon bangsoNa i marhite na mandok songon on: "Molo so tongtong bohiMi manguluhon hami, unang nian togihon hami nangkok sian on. Ai tung marhite sian aha ma dapot tandaon paboa naung jumpangan asi ni roha ahu mardadophon Ho, ahu dohot parripem on? Nda marhite sian na nidongananMu hami mardalan, paboa marhasurungan ahu dohot parripem on maradophon nasa bangso angka na di atas tano on?" (2 Musa 33: 15-16).\nDi na diida Debata hinatogu ni pangidoan pangondianon, mengayomi ni si Musa i maradophon bangsona tu Ibana, migor mangantusi ma Debata, didok Ibana ma tu si Musa:\n"Nang hata on na nidokmu ondeng, bahenonHu do i, ala naung jumpangan asi ni roha ho maradophon Ahu, jala Ahu mananda ho pola ro di goar"(2 Musa 33: 17).\nAla ni i do, mamungka sian i, sai didongani Debata do bangsoNa i, mamungka sian tingki ni si Musa di na nangkok nasida tu tano Kanaan, sahat tu nuaeng di abad pa-21-hon on, mamolus angka partingkian na gok parungkilon sian tingki tu tingki. Jala laos ala ni i do togu tema/topik i dipillit gabe jamitanta: "Debata manogunogu/mandongani bangsoNa", i ma panghorhon ni pangidoan pangondianon ni si Musa maradophon bangsona tu Debata. Holan si Musa hian do na naeng donganon manang togutoguon ni bohi ni Debata (ayat 14), ala nunga sanga ditorui Jahowa nasida (2 Musa 32: 35).\nAlai siala ni tangiang pangondianon ni si Musa, gabe saut ma dibahen Debata pangidoan ni si Musa, i ma: "Molo so tongtong bohiMi manguluhon hami, unang ma togihon hami nangkok sian on" (ayat 15-18).\nDipangke Debata Jahowa dohot si Musa do hata na dos di na dihatai nasida tanda pandonganion manang panogunoguon ni Debata i tu nasida, i ma "bohingKu donganmu mardalan" dohot "bohiMi manguluhon hami." Terjemahan ni Bibel hata Batak do na jumonok tu hata Heberna, i ma fanay dohot faneykha, ai terjemahan hata Indonesia nunga mangalapatisa, i ma Aku sendiri, nang hata Inggris my presence.\nUmbagas do lapatan ni bohingki/bohiM i di konteks ni pardalanan ni sada bangso na tongon naeng nangkok tu tano Kanaan, songon i nang dung i, di bangso i Israel, nang di angka na porsea di Debata Sitolusada i. Ai patuduhonon ni Debata ma bohina tu manang ise na naeng patupahon angka panggugaion manang angka sanggkap-sangkap na jahat maradophon bangsoNa. Ala ni i ndang pola mabiar be nasida. Ai Debata sandiri maradophon angka na manangkapi na so denggan i maradophon bangsoNa. Asa ndada gabe dao Debata sian nasida manang sian hita. Ndang ndang disi manang dison Debata, alai dison do, di tongatonganta, rap dohot hita, mandongani bangso I, na mandongani hita sisomba Debata Sitolusada i.\nMansai ampit do barita na uli na dibaritahon 2 Musa 33: 13-17 i di minggu I Dung Epiphanias di minggunta sadarion, dung di minggu na salpu di minggu Epiphanias dipangido tu hita ganup asa manangkapi dohot mangulahon ulaonta di taon on saurdot tu jala sai di bagasan lomo ni roha ni Debata. Di na patupahon ulaonta di bagasan sataon on na saurdot tu lomo ni roha ni Debata, tarlumobi di bagasan minggu I dung Epiphanias on (tanggal 13-19 Januari 2019), na boi do angka hitir hita siala ni marragam tantangan na naeng jala na ingkon taadopi laho mangula saurdot tu dohot mangulahon lomo ni roha ni Debata. Ndang holan angka parsikkola na ingkon berjuang ma mamungka minggu tgl 13-19 Januari mangarade diri nasida di semester on asa boi denggan dapot nasida inganan parsikkolaan na tumimbo manang ulaon na denggan, alai dohot do angka natoras na patupahon angka ulaon nasida siganup ari mangalului na ringkot di ngolu nang ulaonta, songon i nang angka pangula di ulaon na marragam i, sian parhobas di Negara, Swasta, usaha, sahat tu angka partani nang partigatiga dohot angka pardengke, songon I nang angka ruasta na naeng berkomptesisi mambuat roha ni rakyat sa dipillit gabe ruas ni Sibahen Legislasi dohot wakil ni daerah i (DPR/DPRD nang DPD), sude ma tahe, na boi do hita angka hitir, tarlumobi molo adong panghilalaanta na adong hagogoon na so taboto manang na so tatanda dohot na so tarbahen hita mangadopisa, i ma angka hagogoon na naeng manusai ngolunta, ngolu haporseaon nang ngolu siganup ari na domu tu haporseaon dohot parangenta na denggan songon halak Kristen na manindangi tu holong dohot denggan basa ni Debata tu hita hajolmaon.\nBarita na uli taringot tu bagabaga ni Debata na donganan, togotoguon, sarihonon, ondihonon ni Debata do hita di bagasan minggu I dung Epiphanias on, di na mangadopi mara na so tardodo roha, dohot di na mangulahon ulaonta, mansai ringkot do jangkononta, auhononta, halashononta, jala pangidoonta di bagasan ngolu nang ulaonta di bagasan minggu I dung Epiphanias on, ndang dung i tu joloan on. Sasintongna nunga disoarahon Tuhanta Jesus Kristus bagabaga i tu ganup na mangulahon tonaNa mamaritahon barita na uli, pabali angka tondi na hodar, pamalum na marsahit, mandidi, mangajari nasida asa mananda dohot mangulahon sude na naung niajarhon nang pinatikkonNa: "Ai ida ma sai na donganHu do hamu ganup ari, rasi rasa ro ajal ni hasiangan on" (Mateus 28:20).\nMansai ringkot do jamita taringot tu bagabaga nang pambahenan pandonganion ni Debata i jamitahonon ni angka parjamita denggan, rimangrimangon ni ganup na umbegesa, auhononta, haporseaonta, paposhononta tu bagasan rohanta, jala daionta nang pujihononta ganup ari di angka ulaonta di bagasan minggu on. Na boi do minim tantangan na mararti ariarinta di Minggu on nang tu joloan on, alai laos boi do gok angka i di bagasan Minggu on nang di ariary na ro. Alai ala nunga dibagabagahon Ibana tu hita sadarion na donganan ni bohiNa hita, ba tapapos ma rohanta.\nLaos taingot ma na umbahen na songon i dioloi Debata mandongani bangsoNa marhite bohiNa, siala ni tangiang pangondianon ni si Musa na mansai togu maradophon bangsoNa di panghataionNa dohot Debata do, jala di ujungNa digohi Debata do pangidoanNa i. Ringkot do tong hangoluhononta ngolu partangiangon manangiangkon tangiang pangondion maradophon angka na pinasahat ni Debata tu hita, di jabu nang di angka ulaonta be. Tatiru ma si Musa songon angka na manguluhon dohot songon angka na diuluhon.\nTahangoluhon ma na dos di na dipasahat Debata tu hita ulaon manguluhon di angka tirket dohot rumang ni ngolu na marragam i. Unang baliksa, gabe manjehehon, manusai dohot mangarsahi nang mangagohon nasida tapatupa.(*)